qundao/data-zh-poetry huggingface dataset:
夏日讨源书屋
作者：弘历
朝代：清
体裁：五言律诗

阅日敬咨安，溪斋晓退餐。扆箴理政务，陛见引朝官。宿雨过馀润，夏风爽不寒。昆明湖上景，几暇驾言观。
夏日遣兴
作者：弘历
朝代：清
体裁：五言律诗

北窗初启处，徙倚趁微凉。花木畅生意，山川媚素光。堂深爱暑远，人静觉天长。插架三千卷，因风散古香。
夏日閒居拟陆龟蒙四声诗体 其一 平声
作者：弘历
朝代：清
体裁：古风

龙池新莲芳，临漪听潺湲。窗虚松涛清，床寒桃笙斑。蝉声流高林，霞光依遥山。几馀频拈毫，云閒谁能閒。
夏日閒居拟陆龟蒙四声诗体 其三 平去声
作者：弘历
朝代：清
体裁：古风

冰盘华浮瓜，贡砚弄素翰。图书堪为邻，桂簬置对岸。清风能延凉，快澍象注汉。观耕良纾怀，义行慕让畔。
夏日閒居拟陆龟蒙四声诗体 其二 平上声
作者：弘历
朝代：清
体裁：古风

披薰欣南来，广厦美景抚。怀新哦陶潜，遣夏缅杜甫。文琴弹希虞，旨酒警凛禹。惟应思民艰，往往此暑雨。
夏日閒居拟陆龟蒙四声诗体 其四 平入声
作者：弘历
朝代：清
体裁：古风

乘凉宜池头，白月拂屋角。消炎编芸馡，却俗竹玉擢。犹然殷先忧，亦不悦独乐。閒居吟龟蒙，搦笔朅一学。
夏日静宜园
作者：弘历
朝代：清
体裁：七言律诗

山游爽趁雨馀天，树态峰姿尽洒然。两月未来缘望泽，一时得意足忘筌。阳乌光射千林晃，牝壑流增百道悬。凭寄畅怀还惕息，持盈有志矢年年。
夏日题景明楼
作者：弘历
朝代：清
体裁：五言律诗

拾登出埤堄，缔赏俯烟霞。雨足湖光涨，尘清山翠加。春和虽已过，夏景不争差。一岁两三到，惟消片刻茶。
夏日题瀛台
作者：弘历
朝代：清
体裁：七言律诗

文轩梧竹倍凄清，坐拥琳琅爽自生。高处近天无暑气，人间此地是蓬瀛。水涵银海月为镜，苔点瑶阶石作枰。草木敷荣鱼鸟适，由来物物遂生成。
夏日题瀛台
作者：弘历
朝代：清

文轩梧竹倍凄清，座拥琳琅爽自生。高处近天无暑气，人间此地是蓬瀛。水涵银海月为镜，苔点瑶阶石作枰。草木敷荣鱼鸟适，由来物物遂生成。
夏日香山
作者：弘历
朝代：清
体裁：七言律诗

幽僻林泉近可寻，几閒便与一登临。诗裁每到随时异，山色不期共夏深。日午松梢团覆盖，雨馀涧底乱鸣琴。迩来略得消烦虑，爱向仙区悟道心。
夏日香山
作者：弘历
朝代：清
体裁：七言律诗

林扉来阅小年长，佳景天成草木香。伏里雨过还带润，山中风至便含凉。清泉石上如斯逝，白鹤松间自在翔。底事豫游多喜意，每每多稼勃生良。
夏日香山·其一
作者：弘历
朝代：清
体裁：五言律诗

萝径辟云关，几馀偶趁閒。来消三伏暑，坐对一房山。籁度松梢谡，流经涧曲潺。此时心应适，陡复忆民艰。
夏日香山·其一
作者：弘历
朝代：清
体裁：七言绝句

雨足心怀得少閒，轻舆乘兴到香山。静听玉乳淙新脉，爱看烟萝濯翠鬟。
夏日香山·其三
作者：弘历
朝代：清
体裁：七言绝句

我到香山如读书，日新境会领徐徐。朱楼延爽当风峭，绿野含滋正雨馀。
夏日香山·其二
作者：弘历
朝代：清
体裁：七言绝句

望中云树杳难分，步步幽芳递野芬。应是山灵知客到，旋从树杪暂开云。
夏日香山·其二
作者：弘历
朝代：清
体裁：五言律诗

此热不可少，山中爽亦多。延风开北户，对景秩南讹。呼侣禽窥树，携儿鹿度坡。还怜夏畦者，劳瘁复如何。
夏日香山·其四
作者：弘历
朝代：清
体裁：七言绝句

鹤林玉露有名言，即景因思一陟樊。兴洽路旁肥绿稻，忧忘阶下茁金萱。
夏日香山静宜园即事四首·其一
作者：弘历
朝代：清
体裁：七言律诗

别业非遥便往还，兰椒迤逦辟云关。看山延得半斋爽，逭暑权因一日閒。鹤领雏来调弱羽，鹿希革后长新斑。书帷何必韦编展，大地羲爻注此间。
夏日香山静宜园即事四首·其三
作者：弘历
朝代：清
体裁：七言律诗

碧宇云徂喜快晴，方方绿野待西成。璘㻞山蝶随风去，馡馥阿芜过雨生。松牖凭虚千里直，芸帷搴月一钩横。爱看班史消长夏，三策江都语最精。
夏日香山静宜园即事四首·其二
作者：弘历
朝代：清
体裁：七言律诗

绿树成帷白玉台，每从疏隙见崔嵬。蕙兰草是三湘佩，茉莉花原六月梅。幽籁静中观水动，尘心息后觉凉来。梨园小部翻嫌闹，此处惟应泉石陪。
夏日香山静宜园即事四首·其四
作者：弘历
朝代：清
体裁：七言律诗

黛嵏亲切挹山光，纳爽从容步夕阳。野果坠烟红琥珀，新篁敲露绿琳琅。閒云归岫连峰暗，飞瀑垂空漱石凉。自我皇皇法尧舜，输他坦坦傲羲皇。
夏昶松泉竹石图
作者：弘历
朝代：清
体裁：五言绝句

虬枝谡天籁，凤影写秋泉。始静宜清听，既深悦定禅。
夏昶竹泉春雨图
作者：弘历
朝代：清
体裁：古风

淙淙复淅淅，竹泉邈寥寂。春云暗远天，飞珠石厓滴。飒沓动微籁，琅玕韵相击。不惟眼界清，亦令心源涤。
夏晓西苑
作者：弘历
朝代：清
体裁：七言律诗

视罢朝仪换礼衣，朅从西苑揽清晖。液池见有波披縠，天宇时还雨点玑。草木春机才得复，黍稌秋稔又将希。略饶馀兴观鱼乐，害马除看鹭远飞。
夏至北郊大祀礼成有述
作者：弘历
朝代：清
体裁：五言律诗

日永火星正，雨沾晓气清。晨趋备仪卫，祀典率公卿。八奏蕤宾律，一元瘗坎牲。躬承岁弗懈，惟是尽吾诚。
夏至北郊敬成
作者：弘历
朝代：清
体裁：五言律诗

致育基贞固，直方配大圆。诣坛疏去岁，喜雨值今年。质晓趋壝陛，明禋洁豆笾。休和惟幸遇，图永励勤乾。
夏至北郊礼成述事
作者：弘历
朝代：清
体裁：五言律诗

一月前增惧，虞如旧岁为。方坛幸礼蒇，仰慕慰心期。三献昭虔事，八成协乐仪。更希锡康健，躬祀永无亏。
夏至北郊礼成述事
作者：弘历
朝代：清
体裁：五言律诗

与祭宣尼重，年年殷荐承。景长晷短值，献爵晋琮仍。露气黄坛羃，云容碧宇凝。庶几霈优泽，企望敬弥增。
夏至北郊礼成述事
作者：弘历
朝代：清
体裁：五言律诗

就阴圻国北，因下事方丘。夏日适逢至，乐音雅用柔。碧宵曦影吐，黄幄露华浮。岁岁躬承祀，安贞永沐庥。
夏至北郊礼成述事
作者：弘历
朝代：清
体裁：五言律诗

年年躬祭典，速速命归驺。八变咸池奏，六宗殷祀脩。山罍矞云饰，涚齐瑞兰浮。茂对钦调助，宁惟端冕旒。
夏至北郊礼成述事
作者：弘历
朝代：清
体裁：五言律诗

日永星火候，泽方祭地时。致虔晋琮帛，式礼肃威仪。协气歊金鼎，神光烛赭帷。连年值祈雨，惭悚寸心知。
夏至北郊礼成述事
作者：弘历
朝代：清
体裁：五言律诗

时雨复时旸，北郊礼准常。乐宣数成偶，器荐色惟黄。徐陟曦光朗，浓零露气瀼。卅年承厚贶，益励敬无遑。
夏至北郊礼成述事是日雨
作者：弘历
朝代：清
体裁：七言律诗

泽祀寅承岁不违，连宵达曙雨丝霏。仍兹对幕钦端冕，敢曰沾裳换制衣。乐奏林钟宣以镈，祉繁富媪卜如几。赞仪百辟胥颁赐，小惠权衡亦慎微。
夏至斋居
作者：弘历
朝代：清
体裁：五言律诗

两朝连两夜，时霁复时阴。总未沾尺泽，越教愁寸心。景还因忆昔，候实迫于今。翘望劳双目，丰隆曷惠霖。
夏至斋居
作者：弘历
朝代：清
体裁：古风

元祀俨将临，迁坐凛明旦。读卦玩金柅，抚时卜石燕。岂惟例彻乐，早已敕减膳。修省切衷独，愧以谕群彦。骄阳烈中天，炎风荡广殿。广殿清严所，尚不禁熇暵。伤哉彼稚苗，待泽亟陇畔。日暮未兴云，翘首益增叹。
夏至斋居
作者：弘历
朝代：清
体裁：五言律诗

北至将临祀，清斋此敕躬。景量铜望臬，暑避玉宸宫。浴德藏于密，祈年慎厥终。敢誇膏泽沛，惕息曩时同。
夏至斋居
作者：弘历
朝代：清
体裁：五言律诗

广殿本无暑，今年觉有凉。自因雨泽足，恰值夏朝长。引见不嫌夥，答批偏喜忙。甘兰灭小丑，弗庆祇惭惶。
夏至斋居
作者：弘历
朝代：清
体裁：五言排律

抚序夏维至，占时月届皋。明禋修祀典，敕法省刑曹。自是当迁坐，从来不举醪。心忧遥卜岁，志慰近沾膏。观象思羸豕，闻声应伯劳。清宫本无暑，不必学禅逃。
夏至斋居
作者：弘历
朝代：清
体裁：五言律诗

景短日长候，分龙占雨朝。刚欣五寸继，又隔一旬遥。廑意依阡亩，斋居守禁寮。扶阳有明训，敢不惕于昭。
夏至斋居
作者：弘历
朝代：清
体裁：古风

朵殿纳薰风，雨后生微凉。致斋屏庶政，益觉清昼长。渴乌滴珠迟，早蕖流绮香。时纪验伏阴，王道钦扶阳。睪然怀古人，仲舒三策详。
夏至斋居
作者：弘历
朝代：清
体裁：古风

消息无停运，易简理不穷。平秩南讹时，昏亢旦危中。矩泽将有事，斋处于法宫。惺惺既涤志，夔夔复省躬。况当望雨殷，益觉忧思冲。彭怒张飞廉，炎熇畏祝融。一饥已不啻，玉食忍独丰。开卷遣烦绪，往复披难终。镜已率增惭，胡宁识予衷。
夏至斋居
作者：弘历
朝代：清
体裁：古风

短晷圭臬直，景风殿阁生。致斋洁予志，对时体物情。孜孜奉日德，慄慄钦火行。族云已蓊郁，膏雨将澍零。祗期苗待苏，那怜卉争荣。网轩崇以邃，宜凉意气清。荫暍岂遍及，却暑惭独宁。
夏至斋居
作者：弘历
朝代：清
体裁：古风

肃斋居清禁，北至日正长。咨政多馀暇，返躬时自详。任官在知人，难于辨否臧。安民在祈岁，艰致变雨旸。远迩报沾霖，一二仍泽望。有慰即邻肆，无逸宁辞忙。雨后涤炎嚣，弗碍腾阳光。永怀公权诗，殿角生微凉。
夏至斋居
作者：弘历
朝代：清
体裁：五言律诗

雨足炎如失，日迟昼正长。致斋存一敬，抚序过纯阳。彻乐无琴瑟，消閒有缥缃。薰风方应候，殿厦纳微凉。
夏至斋居三首·其一
作者：弘历
朝代：清
体裁：古风

逼闰节候迟，北至月将徂。致斋居法宫，薰风度琐疏。雨时祛炎歊，昼长屏宴娱。静验消长机，切体治乱涂。终始慎瘚与，斯言良警予。
夏至斋居三首·其三
作者：弘历
朝代：清
体裁：古风

沉沉中禁夕，丁丁高漏迟。翩翩燕羽颃，细细花气馡。英英云复佳，夜雨庶可期。甘膏岂辞多，禾黍率长齐。因忆当往年，正歌云汉时。
夏至斋居三首·其二
作者：弘历
朝代：清
体裁：古风

誓戒敕有司，大祀简庶务。万几惟一心，岂有可息处。春巡经四省，率幸春苗布。桃源数州县，歉后常廑虑。麦秋究何若，咨询驰驿路。譬父母怜子，尤切于新晤。
夏至斋居即事
作者：弘历
朝代：清
体裁：五言排律

黼扆迁常座，明堂阖左扉。抚辰怀嬗代，敕命凛时几。北陆将依晷，南薰慢叶徽。荡暄风习习，烛郁旭晖晖。斋处封章少，遥闻昼漏稀。敢期诚意假，因验道心微。
夏至斋居杂兴三首·其一
作者：弘历
朝代：清
体裁：古风

斋居几政简，北至晷刻长。虽非深山静，小年亦可方。何以消永昼，书史馀古香。正值四库辑，乙览趣未央。取镜良有益，扫叶那辞忙。
夏至斋居杂兴三首·其三
作者：弘历
朝代：清
体裁：古风

捷径两逢雨，大田有起色。所惜势弗宽，保阳尚未得。齐西及豫北，一律仍望泽。廑怀筹实政，咨询屡驰驿。切切忆民艰，念念惭君职。
夏至斋居杂兴三首·其二
作者：弘历
朝代：清
体裁：古风

扫叶多鲁鱼，含垢未可听。将以传万世，必曰谁所定。况偶摘览中，阙误己不胜。长此将安穷，恐致读者病。莫谓我吹毛，徒资尔捷径。
夏至方泽礼成述事
作者：弘历
朝代：清
体裁：七言律诗

权舆四序运灰筒，北至南讹日永中。应候脩禋期敢后，父天母地敬宜同。六升进退礼惟秩，八奏悠扬乐正融。无事必躬钦奠玉，讵因岁久懈吾衷。
夏至日北郊
作者：弘历
朝代：清
体裁：五言律诗

肃穆泽坛方，绨帷正色黄。明禋兹敬举，品物届咸章。曙气涤暄郁，朝蟾驻素光。年年躬祀事，厚德沐恩长。
夏至日北郊礼成有述
作者：弘历
朝代：清
体裁：七言律诗

岁岁躬亲致敬恭，广生绥屡沐恩重。方坛有泽晨光辨，碧宇无云露气浓。爵献以三浮绿蚁，乐宣惟六彻黄琮。晓凉缘是沾甘雨，预吁西成意倍颙。
夏至日北郊礼成述事
作者：弘历
朝代：清
体裁：五言律诗

乾巽一阴交，系金柅况爻。方坛钦大祀，黄幕荐丰肴。久沐安贞惠，益深感荷包。躬承及代献，礼举视南郊。
夏至日北郊礼成述事
作者：弘历
朝代：清
体裁：五言律诗

仲尼钦与祭，敢以热为言。不莫祈方社，为霖龥泽门。阴生冀滋润，风息解嚣烦。百辟同精祷，其宁曷惠恩。
夏至日北郊礼成述事
作者：弘历
朝代：清
体裁：五言律诗

协纪盛恢台，方坛蠲祀来。蒙庥诚久矣，敕已益钦哉。孔熯莫愆咏，终身矢志陪。诚言申奏格，黄幕仰昭回。
夏至日北郊礼成述事
作者：弘历
朝代：清
体裁：五言律诗

历岁禋躬谨，今年贶沐并。自春经渥雨，应节若时晴。黝犊晋肥腯，黄缯捧洁精。乾乾戒盈满，切切吁安贞。
夏至日北郊礼成述事
作者：弘历
朝代：清
体裁：五言律诗

土德欣逢四，黄坛大祀呈。微躬蒙眷佑，厚贶锡安贞。去岁方鞠旅，今春早洗兵。忖修何以遇，怵惕巩虔诚。
夏至日北郊礼成述事
作者：弘历
朝代：清
体裁：五言律诗

大祀重躬承，频年厚祉膺。沐恩恒切切，执礼益兢兢。声振叶金石，馨香荐豆镫。吉辰三值未，滋味祝三登。
夏至日北郊礼成述事
作者：弘历
朝代：清
体裁：五言律诗

年年勤毖祀，岁岁沐申庥。礼以质明执，恩同甘雨流。六英奏允协，三爵荐思柔。耆定重蒙佑，钦承励敬脩。
夏至日北郊礼成述事
作者：弘历
朝代：清
体裁：五言律诗

执礼诣方泽，秉诚禋厚坤。配天益光大，载物永安敦。二始函钟奏，八成韶乐论。前朝优泽霈，叨贶更祈恩。
夏至日北郊礼成述事
作者：弘历
朝代：清
体裁：五言律诗

日官占景短，易象惕阴生。盛礼遵先典，方坛陟偶成。瀼瀼朝露润，嘒嘒夏韶鸣。祖识含弘德，孚颙对越情。
夏至日北郊礼成述事
作者：弘历
朝代：清
体裁：五言律诗

玉琯四时运，赤云五月临。应时修大祀，执礼秉微忱。六幕锡坤庆，八成中吕音。黍田方望泽，曷惠企颙心。
夏至日北郊礼成述事
作者：弘历
朝代：清
体裁：七言律诗

纪年六十沐恩钦，恭代三番责已深。雨泽频沾时霁好，麦秋已定大田临。齐盛普赖栽培力，宙壤恒希贞静谌。久奉母慈告终事，惟虔惟眷两难任。
夏至日北郊礼成述事
作者：弘历
朝代：清
体裁：五言排律

纪年臻五旬，母地锡慈仁。资事真蒙爱，承庥切励寅。黄琮香帛荐，大武豆笾陈。惕矣代癸卯，幸哉继甲辰。礼希十载执，志永一心纯。近读温舒疏，益深敬与亲。
夏至日北郊礼成述事
作者：弘历
朝代：清
体裁：五言律诗

节应阴阳会，恩叨晴雨时。二麰幸称穫，多稼祝如茨。奉祝久弥肃，蒙庥深益寅。躬承卌六载，惟以吁鸿慈。
夏至日恭祀方泽六韵
作者：弘历
朝代：清
体裁：五言排律

金翼乘南陆，黄裳飨厚坤。至哉钦顺应，时矣届孳蕃。祀典躬亲奉，神依陟降存。帛琮孚肸蚃，笾豆洁蘋蘩。鼎雾轻初合，山云远未屯。向时频被佑，此际重希恩。
夏至日恭祭方泽礼成述事
作者：弘历
朝代：清
体裁：五言律诗

厚德庥恒沐，微忱识不磨。祭朝兹复值，望雨际常多。沾霈希垂佑，燮调惭致和。礼成馀敬企，曷惠俟滂沱。
夏至日方泽坛礼成述事
作者：弘历
朝代：清
体裁：五言律诗

大礼岁躬行，殷禋举质明。抚时逮相遇，利物沐安贞。圆爵虔三献，方坛奏六茎。告成应有退，不尽是衷诚。
夏至日方泽礼成述事
作者：弘历
朝代：清
体裁：五言律诗

北阴黎属正，五月夏行时。精祀崇朝举，恩膏近昨贻。匪今邀惠佑，自昔凛虔寅。归政待三岁，亲承永受釐。
夏至日方泽礼成述事
作者：弘历
朝代：清
体裁：五言律诗

夏初春末际，膏泽被恩稠。晴朗虔奉祀，安宁鉴锡求。躬承馀二载，心感志千秋。设幸符颙愿，付儿三曰忧。
夏至日方泽礼成述事
作者：弘历
朝代：清
体裁：五言律诗

大衍重开纪，躬行惟代三。多年承佑厚，方寸感恩覃。黄幕面临北，金圭影短南。黍禾待长候，膏澍吁垂甘。
夏至日方泽礼成述事
作者：弘历
朝代：清
体裁：五言律诗

昼长宵短候，琮荐帛陈时。宿愿叨恒惠，虔心无别词。土衡知气至，水井验阴移。岳渎胥陪祀，金堤祝巩基。
夏至日方泽礼成述事
作者：弘历
朝代：清
体裁：五言律诗

棕荐驻金辇，泽坛仰赭帷。两年都减从，此日幸全仪。矢竭躬亲悃，诚叨厚载私。礼成原彻退，不尽是虔寅。
夏至日方泽祀事礼成有作
作者：弘历
朝代：清
体裁：七言律诗

质明有事禋方泽，短夜无眠数漏签。笾豆惟馨陈黍稷，降升斯恪式精严。恩叨登麦秋逢有，念切滋禾雨继沾。玉几年年亲奠帛，敢辞星火候方炎。
夏至日有事于北郊礼成述事
作者：弘历
朝代：清
体裁：七言律诗

方泽年年祭必躬，敢缘暑候懈虔衷。大昕因下修殷荐，北至惟时报巨风。三献庖升四足鼎，八成乐叶七弦桐。瑞云已自敷祥霔，愿霈鸿施遍锡丰。
夏至日有事于北郊礼成述志
作者：弘历
朝代：清
体裁：古风

日北景南候，阴升阳复期。辨方章品物，蠲吉展鸿仪。八变灵鼗奏，双成帝幕垂。奉琮心翼翼，进爵礼祗祇。德沐安贞吉，恩希肸蚃施。农占常切志，膏雨祝淋时。
夏至日有事于方丘礼成恭纪
作者：弘历
朝代：清
体裁：五言排律

星火纪苍龙，阳乌尽午中。应时陈盛祀，先事惕微躬。林筦调宫徵，方坛配昊穹。夔夔群辟集，惴惴一诚通。永念阴阳嬗，端惟造化功。祗期长养遂，万物育薰风。
夏至日有事于方泽礼成恭纪八韵
作者：弘历
朝代：清
体裁：五言排律

赤驭临鹑首，元郊祀厚坤。明禋依古制，博产仰洪恩。矩泽瞻南陛，棂星步北门。一心诚有恪，百辟敬无言。神縡垂围幕，灵光照缭垣。牲微滋美德，乐䆒太初元。八奏咸池会，重坛瑞雾喷。为民期获福，多稼锡维穈。
夏至日有事于方泽礼成述事
作者：弘历
朝代：清
体裁：七言律诗

金舆紫陌五更晴，路转东华出北城。莅止泽坛仍岁浃，钦升琮玉甫晨明。双成凤幄垂方正，六琯鸾笙奏广平。廿八年常承祀事，敢因历久懈予诚。
夏至日有事方泽礼成敬述
作者：弘历
朝代：清
体裁：五言律诗

曈曈曙景苍，帝幕色惟黄。祀典修周岁，畴官报正阳。薰风韶琯叶，湛露玉觞瀼。鸿贶安贞永，钦承敬益蘉。
夏至日祭方泽坛
作者：弘历
朝代：清
体裁：五言排律

广生符上帝，厚载育嘉师。敢谓酬如在，端惟祭以时。渺衷圭翼翼，神縡幕垂垂。八奏鸣鸾管，三升潋月卮。荐羞陈玉簋，观象玩金柅。吁祷为霖溥，微忱敢即夷。
夏至日躬祭北郊
作者：弘历
朝代：清
体裁：七言律诗

敢辞炎暑为身谋，方泽躬亲祀事修。况是常年蒙厚贶，益教此日吁鸿庥。侑筵递进思文帛，房俎初登大武牛。望瘗不迟韶乐振，广坛诚意有馀留。
夏至有事于方泽礼成敬述
作者：弘历
朝代：清
体裁：五言排律

带月驾星轮，鸣銮出凤闉。易衣遵荐陆，沃盥授絺巾。大武陈元俎，牺尊右媪神。蕃釐希帝锡，来享俨皇臻。瘗坎旋将帛，熏炉已达薪。广生钦厚德，坱圠实无垠。
夏至进宫斋戒舟过万泉庄
作者：弘历
朝代：清
体裁：五言排律

浮云遮晓日，宿雨涤遥山。柳色烟千缕，蝉声水一湾。良苗欣沃濯，新涨听潺湲。命驾缘临祭，维舟岂趁閒。慰怀惟谷宝，触景忆民艰。弥月忧心切，今来略解颜。
夏至遣亲藩恭代北郊怵惕靡安徬徨有述
作者：弘历
朝代：清
体裁：五言排律

北郊临大祀，代礼制初宣。祗以新除沐，犹虞碍吉蠲。瓣香精室里，悃愫泽坛边。胥荷安贞德，宏承资始天。可能通旭卉，敢不洁铏笾。回首思恩命，流光十五年。
夏芷洞庭春涨
作者：弘历
朝代：清
体裁：七言绝句

风劲波狂怒石当，倾樯摧楫众惊忙。城楼坐客閒凭览，世事如斯曷有常。
夏隐亭
作者：弘历
朝代：清
体裁：五言绝句

小亭名夏隐，叶密藏檐宇。匪慕彼黄公，乃自我作古。
夏隐亭口号
作者：弘历
朝代：清
体裁：七言绝句

近到知亭远看无，两言檐额称名乎。笑他附势趋炎者，夏隐安能似此夫。
夏隐亭戏题
作者：弘历
朝代：清
体裁：七言绝句

一亭四面绕林枝，常见惟应隐夏时。设以风流人比拟，是诚灵宝贾希之。
夏隐亭戏题
作者：弘历
朝代：清
体裁：七言绝句

四山秃树阴未锁，亭故翼然当面呈。设使质之夏小海，此时其隐恐难成。
夔磬
作者：弘历
朝代：清
体裁：五言律诗

黎绿呈瑰宝，神魖写异形。五城难论价，九德早扬馨。庇谷徵多稔，葆光出太宁。徒观戛击物，喜起企虞廷。
夕
作者：弘历
朝代：清
体裁：七言律诗

中河一水送浮舻，两日舟行趁便途。未免閒情顾洲渚，更看夕景翳葭芦。细评合作无多子，静忆前游有是夫。潋滟篷窗娥影入，谁家玉笛按清都。
夕
作者：弘历
朝代：清
体裁：七言绝句

云归高岫塞天明，徙倚山寒向晚清。那似去年临此地，驿章旁午策军情。
夕
作者：弘历
朝代：清
体裁：古风

何日而弗夕，夕是山中好。暮色落群峰，林影藏窈窕。月色白于水，空庭幻为沼。其上有松篁，落下成荇藻。东坡岂我欺，兴会正不少。
夕
作者：弘历
朝代：清
体裁：古风

依然凝怀堂，凝怀讵耽静。两字缅前猷，一心惕深省。有为民莫求，无欲已私屏。入夕春云轻，疏星三五影。遂与放晴佳，露立不觉冷。
夕
作者：弘历
朝代：清
体裁：五言律诗

停舟沙渚旁，入夕水风凉。我纵安深户，人多蔽薄裳。耽书心不厌，属咏夜犹长。开牖时閒看，金波万顷光。
夕
作者：弘历
朝代：清
体裁：古风

农忌清明风，风幸停卓午。或不为厉阶，卜度意犹苦。何地非吾民，何民弗资稼。傍晚日轮韬，弥望坌尘土。土澄夕苍然，春云布四宇。致我重生希，崇朝庶几雨。
夕
作者：弘历
朝代：清
体裁：古风

冬山易为夕，昼短夜亦长。秉烛未可游，围炉足相羊。户外风声谡，绻彼卫士凉。彊恕近求仁，好乐应无荒。谁云豫卷阿，惕息惟徬徨。
夕
作者：弘历
朝代：清
体裁：古风

夙喜宿山中，山中气真静。凉生松下风，曦隐谷上岭。万树忽苍苍，一水犹泂泂。泂泂望复失，夜斋书檠炳。芸编有至趣，何谓无人领。
夕
作者：弘历
朝代：清
体裁：古风

山云无定形，时聚复时散。苍然易为暮，飒景清可玩。布幕群声息，纸窗一灯粲。万几兹暇刻，四库适披案。义理固难穷，鱼鲁尤宜判。抽看尚多讹，编纂尔莫惮。
夕
作者：弘历
朝代：清
体裁：古风

山深易为夕，冬孟日落早。籁声细古树，檐响纷归鸟。须臾总寂然，寒霭诸峰表。片刻閒亦佳，一室清未了。忽缱万里军，清閒岂吾道。
夕
作者：弘历
朝代：清
体裁：古风

日短漏疑促，山高天易夕。苍茫自远至，亦先见蟾魄。一屈斯一信，问不容拣择。随时爱景光，汲古翻书策。去岁与今宵，如是何曾隔。
夕
作者：弘历
朝代：清
体裁：五言律诗

日落远山横，苍然暝色清。归禽翻落叶，行漏递初更。檀缕萦金鸭，莲英灿玉檠。明当旋跸路，迟恋意难平。
夕
作者：弘历
朝代：清
体裁：古风

旦气清而佳，山中夕似旦。苍然暮色侵，泬寥澄河汉。如水接沧瀛，南北峰夹岸。过望月上迟，金光拖一线。须臾露全体，淰淰呈对面。知妙难形容，掞笺纪所见。
夕
作者：弘历
朝代：清
体裁：五言律诗

早驻休人力，迟眠验物情。孰非惕息所，敢令满盈生。半玦冰蟾挂，一湾银渚横。旌门陈事例，铙鼓又喧鸣。
夕
作者：弘历
朝代：清
体裁：古风

时雨时复雪，终朝细细零。入夕气转寒，散漫霏六霙。沾泥始犹化，结片渐欲凝。濡润非不佳，协时达勾萌。情知霁景暄，消融仍利耕。所虑酿寒重，伤麦意为怦。犹忆昔岁春，望泽常惯经。迩年独何幸，春膏资发生。惟幸故益惧，遥哉待西成。患失切患得，何怪常人情。
夕
作者：弘历
朝代：清
体裁：五言律诗

旷野暮云收，寒光黯欲流。风如矜朔塞，月已竞中秋。飒景供澄观，陈编契静搜。匪云誇博览，爱与古为谋。
夕
作者：弘历
朝代：清
体裁：古风

春云傍晚浓，春山易为夕。春鸟亦归林，春斋清可适。莽苍低孱颜，荟蔚侵檐隙。不至望雨劳，且免筹边剧。宵灯奚遣閒，开卷即有益。
夕
作者：弘历
朝代：清
体裁：五言律诗

春云散以尽，春气润而清。适值离宫坐，犹当几暇并。不殊昔年况，忽忆旧经横。内圣外王学，咄哉何所成。
夕
作者：弘历
朝代：清
体裁：七言律诗

暝色群峰真静宜，云庄松牖且栖迟。去年眠月今宵榻，一日游山廿首诗。暂寄清閒怡物表，仍驰念虑逮西陲。怀徕纵是肤功就，长治久安正廑思。
夕
作者：弘历
朝代：清
体裁：古风

暮春昼渐长，窗辉西北影。须臾亦苍然，暝色侵绮井。莲檠银烛光，图书伴閒静。盘摘风前梅，碗瀹雨前茗。城钟漫嫌促，汲古意为永。
夕
作者：弘历
朝代：清
体裁：五言律诗

暮景拂穹庐，寒光发望舒。铙歌喧玉管，壁烛灿金蕖。校阅材官罢，畴咨机务馀。云何遣清暇，欹案一翻书。
夕
作者：弘历
朝代：清
体裁：古风

村名易思贤，所思因授经。汉室重儒术，遗学赖用明。太傅兴是邦，津梁接后生。高台今复起，传实原以名。三年此南巡，行馆重驻停。昨日度燕九，春郊已收镫。夕斋有馀暇，闹后喜谧清。简编亦在案，回忆当年横。注疏我未逮，惟是最躬行。
夕
作者：弘历
朝代：清
体裁：七言律诗

津期此日偶驻跸，历城南望知不遥。苍茫暮色暝大野，悠扬笳吹发清宵。三番经临均有事，一晌省忆还无聊。向来欣戚何萦我，侯度惟歌角徵韶。
夕
作者：弘历
朝代：清
体裁：古风

牧马已敛群，行人率止顿。万幕旌帜别，傍晚各归趁。山霭送寒来，陆露犹馀润。怀抱既已适，翰墨差堪论。去岁松梢月，依旧窗间印。
夕
作者：弘历
朝代：清
体裁：五言律诗

眉月又西悬，行宫景倍妍。且过镫火闹，饶领研瓯缘。摘句娱清夕，摊书忆往年。便宜前度者，望捷正无眠。
夕
作者：弘历
朝代：清
体裁：古风

莽苍暮色来，落日群籁静。旌门较射罢，欹案挑灯永。书笈发缣缃，镜古惕深省。五年再西巡，仍此保阳境。民风讵臻淳，吏治难言整。束湿岂其可，玩愒滋为病。王道贵用中，次乃济宽猛。有志未逮焉，怀惭每耿耿。
夕
作者：弘历
朝代：清
体裁：古风

行宫非野店，而有野店名。半壁倚春山，苍苍暮色清。过望月出迟，东林亦自明。须臾上树杪，徘徊照中庭。去来曾几日，犁然来去情。归鸟付不知，啾唐争窠鸣。
夕
作者：弘历
朝代：清
体裁：五言律诗

西近易为暮，峰衔朱鸟沉。清游何必恋，静憩雅宜吟。披隙风来飒，待虚月入深。所饶前度者，盼捷正萦心。
夕
作者：弘历
朝代：清
体裁：古风

近山易为夕，岭高日落早。霭霭挹空翠，暮色千林表。吾游亦已罢，寝斋静憩好。岩寺鸣晚钟，庭树归宿鸟。几案有古书，挑灯试精讨。
夕
作者：弘历
朝代：清
体裁：古风

近山易为夕，横岭含曦影。苍然树色藏，寂若禽音静。因之诸虑息，清况会以永。咄哉斯语失，无逸七端省。
夕
作者：弘历
朝代：清
体裁：五言律诗

锡宴驻行镳，乘閒兴亦饶。夕阳隐西岭，暝色逼疏寮。月上山空阔，风过树寂寥。云轩归静憩，清梦或逢尧。
夕
作者：弘历
朝代：清
体裁：五言律诗

霭霭万山苍，萧萧一谷凉。天河真觉近，秋夜渐添长。箭永莲华漏，篆消心字香。可忘银烛下，筹笔昨年忙。
夕
作者：弘历
朝代：清
体裁：古风

首夏昼方长，日落西北隅。禁中了不炎，气清沾雨馀。略慰悯旱心，消閒观我书。宋帝垂芳训，开卷有益吾。知益怠力行，空言奚补乎。
夕佳书屋
作者：弘历
朝代：清
体裁：古风

得胜虽各殊，称心斯为快。岂必在深谷，假山有清会。依依含夕阳，气佳屏一带。屋名取陶诗，寓意夫何害。既兴高贤慕，亦切叔世戒。
夕佳书屋
作者：弘历
朝代：清
体裁：七言绝句

西窗向日受斜照，到处夕佳名命之。却是閒情懒留滞，几曾坐久玩陶诗。
夕佳书屋有会
作者：弘历
朝代：清
体裁：古风

御园惟假山，陶诗似不伦。然而吾名之，问何尊所闻。曾忆宋儒语，宵得瞬有存。必已私克夕，庶夜气清晨。设曰玩斜阳，未识泉明真。
夕佳楼
作者：弘历
朝代：清
体裁：五言律诗

一窗烘暖日，半晌弃几閒。位置烟霞表，依稀佺羡间。芜存欣近砌，叶尽见遥山。自是尘氛远，何须更闭关。
夕佳楼
作者：弘历
朝代：清
体裁：五言律诗

一谷当西日，随宜筑小楼。开窗延照朗，落岭泼光流。霞熻红新染，岚浮绿尚稠。坐惟消片刻，佳趣自千秋。
夕佳楼
作者：弘历
朝代：清
体裁：古风

书楼临湖裔，西望极空廓。玉泉及香山，层层画屏若。夕霭与之幻，生动复沈著。此景真最佳，倪黄那能作。四时皆可揽，一窗恒足乐。柴桑独举南，应惟夏晚托。
夕佳楼
作者：弘历
朝代：清
体裁：七言绝句

傍晚常教信马来，千峰夕照翠云堆。因缘时节宜留句，又得松窗片刻陪。
夕佳楼
作者：弘历
朝代：清
体裁：七言律诗

夏晚犹炎冬晚冷，夕佳景最合深秋。西南开牖正当岭，东北倚山旧有楼。红叶都从绿叶染，松林特异槲林留。砌边更喜黄花放，一幅陶家画总收。
夕佳楼
作者：弘历
朝代：清
体裁：七言绝句

天高气霁万峰排，夕景今朝果是佳。却悟此佳不因境，大都忧乐系人怀。
夕佳楼
作者：弘历
朝代：清
体裁：七言绝句

小楼栖迥绿松钗，山气常看日夕佳。原是晚来游趁暇，因缘时节巧为排。
夕佳楼
作者：弘历
朝代：清
体裁：五言律诗

屋宇向西开，常延夕照来。有光翻树底，得荫在岩隈。栗里陶情邈，锦江杜句该。致佳欣偶值，小坐试茶杯。
夕佳楼
作者：弘历
朝代：清
体裁：古风

山中搆室难择向，就卑因迥取合宜。小楼三间挹岚岫，开窗叠树纷参差。红者为枫翠者柏，夕阳返照光陆离。造物为张关仝画，胸怀全契陶潜诗。初经断手待题额，即以夕佳而命之。
夕佳楼
作者：弘历
朝代：清
体裁：七言绝句

山气横窗水气浮，揣称名署夕佳楼。漫云津逮陶彭泽，还觉当前胜一筹。
夕佳楼
作者：弘历
朝代：清
体裁：古风

山色无不佳，亦有夕佳时。夕佳其故何，凹处缘向西。小楼筑此间，常受斜阳披。金碧翻林叶，爓朗而陆离。我来孟秋杪，恰如仲秋期。坐对不觉暄，塞中能尔为。
夕佳楼
作者：弘历
朝代：清
体裁：七言绝句

日午楼中披爽凉，晶晶露叶闪秋光。骋眸总契陶诗趣，岂必徘徊待夕阳。
夕佳楼
作者：弘历
朝代：清
体裁：五言律诗

本拟陶家意，兼如范氏诗。三朝欣已定，五字实相宜。鸦背翩翻影，林梢闪烁枝。老农都不顾，正是力耕时。
夕佳楼
作者：弘历
朝代：清
体裁：古风

楼以夕佳称，偶来惟日午。坐亦弗暖席，陶句安从睹。然而山之气，恒在楼檐宇。我自不相值，过弗在楼所。仿佛岚霭间，首肯吾斯语。
夕佳楼
作者：弘历
朝代：清
体裁：古风

楼窗因近西，名以陶诗拟。每游不过午，那识夕阳美。继善喻驰驿，不咈为之喜。山庄亦有之，却每恒到彼。历岁率有咏，谓彼胜乎此。
夕佳楼
作者：弘历
朝代：清
体裁：古风

楼窗对西山，因得夕佳号。我来率辰已，夙有驰驿诮。逯申之未曾，那识夕景妙。泉明句空忆，顾名每自笑。今来所览佳，乃觉非常报。远峰吐云气，近湖呈波照。濛濛瀁瀁间，韶光含普淖。复雪其益美，于耜东郊到。廑念在农夫，宁渠隐者调。
夕佳楼
作者：弘历
朝代：清
体裁：古风

楼窗开向西，因以夕佳号。寄兴在陶诗，无欲观其妙。其妙殊艰观，一年能几到。到亦亟言旋，山气何曾眺。设遇责实人，负名惟自笑。
夕佳楼
作者：弘历
朝代：清
体裁：五言律诗

石磴出松林，有楼倚碧岑。一时思孟譬，五字蕴陶吟。窗罨层青影，庭来空翠阴。无尘犹绪语，那说净尘心。
夕佳楼
作者：弘历
朝代：清
体裁：七言绝句

窗对西峰树万章，高低叶态晃斜阳。须臾明影含苍意，又喜摇风送翠凉。
夕佳楼
作者：弘历
朝代：清
体裁：五言律诗

筑室随山向，山楼所向西。故常含夕照，因以额前题。紫翠色如幻，偨池状莫齐。无殊元亮趣，归去每来兮。
夕佳楼
作者：弘历
朝代：清
体裁：五言律诗

西南日落际，夕霭送西山。空翠虽非候，凉苍正耐间。几曾出目睹，惟是遣吟删。亲切会陶句，山庄想像间。
夕佳楼
作者：弘历
朝代：清
体裁：古风

较斋又略高，纵目正出树。四围山濯翠，一宇晴澄素。迩来雨已足，千峰喜敛雾。到兹以卓午，夕阳景未遇。然而一楼中，固恒贮佳趣。
夕佳楼
作者：弘历
朝代：清
体裁：七言绝句

近西层阁俯池塘，窗纳烟光与水光。空自述陶寄佳兴，几曾坐久玩斜阳。
夕佳楼
作者：弘历
朝代：清
体裁：古风

面山则然背山否，向西更喜开窗牖。山气日夕斯益佳，霞蔚岚蒸入虚受。悠然之意真不凡，取以名楼聊亦偶。柴桑平原出处同，吁嗟于我诚何有。
夕佳楼即景
作者：弘历
朝代：清
体裁：七言绝句

今日登楼正及时，千山佳气映须眉。破除思虑归澄照，五柳先生不我欺。
夕佳楼口号
作者：弘历
朝代：清
体裁：七言绝句

寻常已爱看山气，今日犹欣畅晚晴。万叶辉光一川绿，七言妥贴片时成。
夕佳楼口号
作者：弘历
朝代：清
体裁：七言绝句

渊明五字众知皆，瞻额伊予别有怀。乾九三爻曾示训，当思惕若乃能佳。
夕佳楼口号
作者：弘历
朝代：清
体裁：七言绝句

缀景书楼号夕佳，卯来辰返历年皆。违陶依尹岂无意，于豫弗耽是雅怀。
夕佳楼口号
作者：弘历
朝代：清
体裁：七言绝句

西山当户画屏排，想像斜阳悦可怀。都大回舆不过午，几曾夕景玩真佳。
夕佳楼口号
作者：弘历
朝代：清
体裁：七言绝句

趣拟陶诗号夕佳，斜阳图入一楼皆。来旋去率无过午，责实循名每恧怀。
夕佳楼得句
作者：弘历
朝代：清
体裁：古风

寻深有渴怀，步屧不知远。峭寒薄邃谷，㬢光蔽崇巘。忽造创得斋，横楼接廊转。斋高楼更高，一窗冬日满。夕佳昨命名，万态呈组纂。言情陶莫过，体物杜犹善。而我别有会，含毫忻嫩暖。
夕佳楼题句
作者：弘历
朝代：清
体裁：七言律诗

最爱陶家诗趣閒，向西楼率额题颜。遥其塞上翻林叠，近此园中印水潺。在彼在斯宁有隔，为双为一却无关。然于游每戒留恋，骋目何曾对夕间。
夕景
作者：弘历
朝代：清
体裁：七言律诗

逭暑何须畏日长，朱明圆月巳三匡。一湖波影将凝碧，两岸蝉声欲唤凉。检点流阴真是幻，推敲诗思静中忙。萤光飞逐閒庭悄，漏下银钩过女墙。
夕烽用杜甫诗韵
作者：弘历
朝代：清
体裁：五言律诗

放烟初入夜，一炬达长安。斥堠常窥伺，关山多破残。那辞失误罪，可识接传难。治乱当时况，了凭诗史看。
夕阳
作者：弘历
朝代：清
体裁：古风

东峰绚曜西峰暝，低树苍苍高树明。空云忽染绛绮色，独爱光翻鸦背翎。雨润既优日暄好，农应西成登万宝。谁谓射生孳牧疆，都识较晴量雨道。百岁休和事不易，因之益凛持盈意。后乐底似先忧多，暂时寄兴摛词慰。
夕阴
作者：弘历
朝代：清
体裁：古风

田盘雨优渥，西来觉不逮。曾无百里隔，何致顿尔异。因悟云依山，宾主自殊势。傍晚云低田，设雨必滂沛。又不能无望，惟是殷祈岁。
夕雨
作者：弘历
朝代：清
体裁：五言律诗

傍夕山行罢，山云落雨丝。才看茵砌湿，忽听筑檐垂。秋热于焉涤，晚田藉以滋。渥霶应益好，惜未久经时。
夕雨
作者：弘历
朝代：清
体裁：七言绝句

夕雨为寒飞片霙，刚欣旋怕听风声。明知泽润晴无碍，未免犹称可惜生。
夕雨
作者：弘历
朝代：清
体裁：五言律诗

连朝云屡作，入夕雨初零。亟问亟生望，时霏时复停。屋中觉寒冷，山外响雷霆。乍鼓风威作，倾听心不宁。
夙兴
作者：弘历
朝代：清
体裁：七言律诗

四八三十二刻消，安眠一夜夙兴朝。幸予耄耋宜清夜，殊彼君王不早朝。露重平芜心共润，风迟捷简意仍焦。诗吟顺口书随手，聊以成章自解嘲。
多伦诺尔我
作者：弘历
朝代：清
体裁：五言排律

南国敉宁日，西戎蠢动时。几番经圣算，讵是遂嘉师。大漠劳三驾，雄藩列七旗。分封山若砺，戴德口成碑。盟不争牛耳，币惟徵鹿皮。至今留壁垒，想像奏笙丝。设教资神道，涵生赖佛慈。琳官兹暂驻，天縡岂容窥。
多稼轩
作者：弘历
朝代：清
体裁：五言律诗

古屋古松阴，每因观稼临。尔时祈岁意，此日肯堂心。幸值雨旸若，怒生黍稻森。西成期尚远，卜度念弥钦。
多稼轩
作者：弘历
朝代：清
体裁：五言律诗

弄田园北鄙，引溜藉输斟。几罫塍遥叠，数楹轩上临。黄云菜花甲，绿水稻秧针。多稼孜孜吁，当年此日心。
多稼轩
作者：弘历
朝代：清
体裁：五言律诗

文轩额多稼，圣藻烂仙虹。敢拟后先揆，实殷宵旰同。即看时玉积，岂必炬莲烘。徵兆斯诚幸，登秋遥望中。
多稼轩十景 其一 多稼轩
作者：弘历
朝代：清
体裁：七言绝句

鳞塍凭牖俯溪田，雨笠风蓑验历年。敢拟唐虞窥道要，勤农二字却心传。
多稼轩十景 其七 招鹤磴
作者：弘历
朝代：清
体裁：七言绝句

招来放去胥偶尔，羽客那知戚与欣。罢赋之粮非意吝，惜他农者费辛勤。
多稼轩十景 其三 水精域
作者：弘历
朝代：清
体裁：七言绝句

假山之罅流真瀑，真假其间辨实难。杜氏诗和赵家画，不期双美一时观。
多稼轩十景 其九 印月池
作者：弘历
朝代：清
体裁：七言绝句

水为冰复冰为水，虚即实知实即虚。欲问团圞印之者，水冰愿与孰相于。
多稼轩十景 其二 寸碧亭
作者：弘历
朝代：清
体裁：七言绝句

讵必纲教湖石称，云根移近亦崚嶒。巅平四柱亭寸碧，小许原堪大许胜。
多稼轩十景 其五 观稼轩
作者：弘历
朝代：清
体裁：七言绝句

台上疏轩不设棂，便于观稼验农经。兴锄时节知犹未，一意四时那有停。
多稼轩十景 其八 互妙楼
作者：弘历
朝代：清
体裁：七言绝句

一楼本自无一事，拾级之间理趣存。注出濂溪太极说，妙观动静互为根。
多稼轩十景 其六 钓鱼矶
作者：弘历
朝代：清
体裁：七言绝句

缀景无妨称钓鱼，一时别解顿生予。稼因辛苦中期得，缘木求斯固胜诸。
多稼轩十景 其十 濯鳞沼
作者：弘历
朝代：清
体裁：七言绝句

贞元大造本无私，一气棣通万物知。冻沼虽迟论鱼乐，其鳞却近负冰时。
多稼轩十景 其四 静香屋
作者：弘历
朝代：清
体裁：七言绝句

书屋临溪方十尺，初春冰冻不波呈。田田未吐水华远，真是静香善副名。
多稼轩十景诗 其一 多稼轩
作者：弘历
朝代：清
体裁：五言律诗

径入翠云曲，窗含老屋深。数畦水田趣，一脉戚农心。庭竹张真画，阶泉滴暗琴。当檐悬圣藻，每至起予钦。
多稼轩十景诗 其七 招鹤磴
作者：弘历
朝代：清
体裁：五言律诗

篆文苔磴满，鹤迹印来斜。未可乘轩驾，雅宜点画叉。乐看长毛羽，意喜寓烟霞。何必孤山侧，偏称处士家。
多稼轩十景诗 其三 水精域
作者：弘历
朝代：清
体裁：五言律诗

络石萦林邈，飞湍云锦淙。岚扉沿得得，花雨落重重。可迟平桥步，恰闻远寺钟。只疑幽绝处，仿佛赞公逢。
多稼轩十景诗 其九 印月池
作者：弘历
朝代：清
体裁：五言律诗

穿池贮净水，孤月喜居之。秋夕寥萧际，春宵澹荡时。一将千岂别，半与满无私。金口说如是，瞠乎讵易窥。
多稼轩十景诗 其二 寸碧亭
作者：弘历
朝代：清
体裁：五言律诗

攒蹙翠琼表，翼然亭子凉。骋观延绿墅，胜概学黄冈。松架炎偏爽，花棚静益香。每来期默识，不必展缣缃。
多稼轩十景诗 其五 观稼轩
作者：弘历
朝代：清
体裁：五言律诗

敞榭崇基表，鳞塍俯水田。锄云将笠雨，箱万复仓千。要以知艰设，宁因缀景传。璇题标两字，家法训祈年。
多稼轩十景诗 其八 互妙楼
作者：弘历
朝代：清
体裁：五言律诗

层构单椒上，前峰复列屏。吸呼通颢气，表里接山灵。静乐宜情性，筌蹄泯色形。环中得深造，可以玩羲经。
多稼轩十景诗 其六 钓鱼矶
作者：弘历
朝代：清
体裁：五言律诗

阶下水潺湲，春鯈出水閒。纶竿偶可试，网罟定须删。潜跃渊将渚，噞喁往复还。当年寓渭上，此日仰墙间。
多稼轩十景诗 其十 濯鳞沼
作者：弘历
朝代：清
体裁：五言律诗

文鳞千许头，灵籞恣优游。濯戟常看乐，投竿不亟求。闯萍堤影动，戏藻浪花浮。在沼曾凭赏，常虞奉此羞。
多稼轩十景诗 其四 静香屋
作者：弘历
朝代：清
体裁：五言律诗

洞房含窈窕，芸席足清嘉。书史道腴味，林泉静致赊。迎风听竹籁，过雨展蕉芽。鼻观独深永，名言未可加。
夜
作者：弘历
朝代：清
体裁：五言律诗

入夜人声静，霜钟古寺摐。烛天明野烧，如豹吠村尨。理欲犹堪验，忧忡孰与降。裁诗非遣兴，蜡烬小檠釭。
夜
作者：弘历
朝代：清
体裁：五言律诗

剪烛閒拈咏，离宫刻漏长。松鸣千古韵，月散一窗凉。夜静几常敕，时和物小康。永言勤治理，民瘼敢轻忘。
夜
作者：弘历
朝代：清
体裁：古风

深堂寒不到，落日山逾静。万籁于焉息，良夜即以永。垆凝通夕篆，窗含古月影。散闷惟观书，消閒亦烹茗。忽忆蜀西军，顿使予心耿。
夜
作者：弘历
朝代：清
体裁：五言律诗

画鼓枞笳吹，银蟾上井槐。夜凉云母帐，天迥斗杓魁。雁带塞风至，人呼牧马来。几馀何所事，旧简为重开。
夜
作者：弘历
朝代：清
体裁：古风

行宫潇洒地，春宵偶栖迟。轩阁静以佳，起居适所宜。万窍声既息，封章亦罢披。宝鸭兰烟灺，银檠莲燄垂。回忆一月前，频问羽檄时。夫岂愿佳兵，曾闻诘戎师。集事赖贤臣，革心徕远夷。居安益兢兢，永言念在兹。
夜
作者：弘历
朝代：清
体裁：七言绝句

静憩剪檠欣夜永，怒号隔户识风寒。今朝未陟高峰顶，兴寄白云阿那端。
夜亮木
作者：弘历
朝代：清
体裁：五言律诗

塞岭多奇木，奇过夜亮无。不燃光自放，遇湿耀偏敷。照孰刘向者，赋同郭璞乎。明柴蜀中有，较此想非殊。
夜合
作者：弘历
朝代：清
体裁：古风

夜合朝开，佳荫绿苔。朝开夜合，孰与启阖。形形色色皆天公，天如有意天应穷。倚栏吟把夏过半，但觉头信争殷红。明霞剪剪正新染，绿玉篸篸间晚烘。年年花叶常如是，岂必傲寒始君子。试看岱岳五大夫，至今亦剩空名耳。由来名与实俱传，彭殇毕竟原齐年。何必流阴叹今昔，眼前景物堪周旋。对时眉锁独无恺，不必閒愁愁有在。万卉生生不让时，嘉禾无雨焉能待。
夜合用元微之韵
作者：弘历
朝代：清
体裁：五言律诗

乍可傲骄阳，如何羞月光。西池王母绶，南国美人妆。望去云笼户，引来蝶过墙。红芳届三度，残暑岂能长。
夜坐
作者：弘历
朝代：清
体裁：古风

昼短喜夜长，夜长斯为至。谁能秉烛游，且迟拥衾睡。万几于焉暇，分阴讵可弃。案头有陈编，汲古研精义。理欲晰其微，危微审所自。千秋兴废事，每复廑遐思。论古敢肆谈，验今多抱愧。刻漏滴分明，兰釭坠金穗。
夜夜曲
作者：弘历
朝代：清
体裁：四言诗

夏夜苦短，冬夜苦长。河横斗直，东参西商。岂无美酒，戒之在旨。岂无清歌，听不为喜。中宵起坐，曰有军书。机綮未中，遥望踟躇。兰室之温，沙塞则寒。自我怀斯，于今三年。
夜夜曲
作者：弘历
朝代：清
体裁：古风

明月照我室，清风拂我床。我思在何所，伊人水一方。清风拂我床，明月照我室。肯寻长夜欢，支枕诵无逸。无逸支枕诵，展转念民依。孰饥兮缺食，孰寒兮鲜衣。饥寒切中人，何事不可有。颓风日以滋，吁嗟谁之咎。
夜宿岱顶二首·其一
作者：弘历
朝代：清
体裁：古风

攀跻凌岳顶，仆役亦已劳。行宫恰数宇，旧筑山之坳。迥与天为邻，滃然云作巢。依栏俯岱松，凭窗盼齐郊。于焉此休息，意外得所遭。恭诵对月诗，徘徊惜清宵。
夜宿岱顶二首·其二
作者：弘历
朝代：清
体裁：古风

傍晚云雾收，近霄星斗朗。仙籁下笙竽，天花入帷幌。神心相妙达，今古一俯仰。始遇有宿缘，初地惬真赏。清梦不可得，求仙果痴想。
夜斋
作者：弘历
朝代：清
体裁：七言绝句

海滨信宿夜斋清，小雨刚过星宇明。却忆陈园前岁景，涛声雷鼓殷三更。
夜景
作者：弘历
朝代：清
体裁：七言绝句

高蝉才歇乱萤流，月影朦胧古树头。独倚石栏人不会，凄清风露淡如秋。
夜月山游四首·其一
作者：弘历
朝代：清
体裁：七言绝句

既望应知月出迟，东山台迥坐延之。锤峰一缕金丝现，倏涌冰轮祗片时。
夜月山游四首·其三
作者：弘历
朝代：清
体裁：七言绝句

登东迎月降西背，比出平林宛又逢。却笑拘墟较里许，碧山沧海自重重。
夜月山游四首·其二
作者：弘历
朝代：清
体裁：七言绝句

已惬崇情复畅观，谁云高处不胜寒。徘徊莲漏听逾刻，适可言归控玉鞍。
夜月山游四首·其四
作者：弘历
朝代：清
体裁：七言绝句

岭态峰姿漾若浮，闻声不见鹿呦呦。陆离田地光明境，策马真成汗漫游。
夜游山月
作者：弘历
朝代：清
体裁：古风

夜游山月当秉烛，水月恒同山月独。疏枝密叶错玲珑，横岭侧峰互□曲。灯筵锡罢云居遥，轻舆缓度升崇椒。缑山笙鹤俨若接，兴来拟欲招王乔。枫烟榛露凄清甚，涌金剑峡晶光淰。广寒底用驾虹桥，虚无幻境宁容审。山灵有意助姮娥，庆霄敛尽纤云罗。即景后赋胜前赋，我心先获惟东坡。
夜游山月
作者：弘历
朝代：清
体裁：古风

湖月藉山佳，山月佳可想。下台月共来，策马月同往。入谷凝月藏，陟巘披月朗。月情谁则知，月光众斯仰。月云月宇消，月风月林荡。对月吟月诗，问月容月赏。
夜游山月二首·其一
作者：弘历
朝代：清
体裁：五言律诗

既望月迟升，登台例待曾。锤峰才渐吐，璇宇倏飞腾。游月有别撰，亸鞭真绝胜。广寒近尺五，缘在最高层。
夜游山月二首·其二
作者：弘历
朝代：清
体裁：五言律诗

金碧光无定，千林漾若流。夜明岂行暗，山实讶乘浮。出谷还屏烛，到湖仍泛舟。遂将青雀舫，幻作谢家楼。
夜游山月作歌
作者：弘历
朝代：清
体裁：古风

乘凉徙倚崇冈巅，毕景暮色来苍然。岩树偨池渐欲隐，我亦因之拂锦鞯。回头下视东海水，一轮冰镜从中起。如闻七宝宫阙间，纤阿谓我行且止。崖枝涧叶重光辉，阴岭阳巘幻益奇。石泉辋水潋上下，宿鸟绕树声参差。高处虽寒远尘垢，左招吴质洪厓右。早嗤羽客术已劳，却怜爝火光何有。云庄松坞言归来，琉璃界里行龙媒。涌金闪玉莫可状，丝辔珊鞭且慢催。却忆年年游上苑，兰舟桂棹迟且缓。北人使马南人船，欣兹本色得何晚。
夜游山月作歌
作者：弘历
朝代：清
体裁：古风

我昨御园泛秋月，塞馆山游兴已寄。望前到此原宜舟，即景短章吟以四。侵寻过望月出迟，登山延待循前例。山高更上一层台，果早冰轮见东壁。东壁初拖一线金，瞥眼圆光涌天际。据鞍载月下崇椒，乍见峰凹乍林翳。离奇变幻莫可状，岂识银蟾本无意。亦可乘舟亦策骑，双佳并美山庄萃。
夜游山月四首·其一
作者：弘历
朝代：清
体裁：七言绝句

过望冰轮迟上天，登台辽待例依前。须臾东壁光生处，一缕金丝拖岭巅。
夜游山月四首·其三
作者：弘历
朝代：清
体裁：七言绝句

便教乘马下崇椒，屏却银灯朗烛霄。讵是艳誇北人惯，个中妙处习相调。
夜游山月四首·其二
作者：弘历
朝代：清
体裁：七言绝句

丝矣而眉眉半璧，忽为圆璧挂锤峰。屈伸臂顷幻如是，陶惜焉能觅此宗。
夜游山月四首·其四
作者：弘历
朝代：清
体裁：七言绝句

高下都非尘世界，林峦总是碧琉璃。广寒轮廓三千里，策马游中却阿谁。
夜游山月杂咏·其一
作者：弘历
朝代：清
体裁：七言绝句

望舒按辔上应迟，仍陟霞标坐待之。高处不遮山现早，一端穷理见于斯。
夜游山月杂咏·其三
作者：弘历
朝代：清
体裁：七言绝句

风闪林光银叶翻，网沦筑韵瀑声喧。底须研练成新句，癸未长歌已备言。
夜游山月杂咏·其二
作者：弘历
朝代：清
体裁：七言绝句

待月之升共月行，岩冈徐下马蹄轻。别来斯景两寒暑，昨日今宵瞥眼呈。
夜游山月杂咏·其四
作者：弘历
朝代：清
体裁：七言绝句

峻坂原非直驰下，徘徊月宇缓鸣鞭。清遨略寓习劳意，望七人犹未歇肩。
夜游山月歌
作者：弘历
朝代：清
体裁：古风

夜游休秉烛，那穷岩阿与溪曲。夜游休乘辇，双轮轣辘艰动转。听我夜游山月歌，金鞭珠勒便利多。崇峰峻岭任遨衍，而却不出山庄石城之遮罗。此情蓄以九阅载，因缘此夕兴百倍。寥天叠嶂如有期，明月清风不用买。山鸟啾啾，山鹿呦呦，听如仙乐，胜拨箜篌。既弗为太白，手捉之狂逸。亦弗取知微，借酒之幻术。取之无尽用不竭，得得随人茂林出。载月以舟者，宁可偻指数。自谓策骑广寒，曾未闻于古。中庭即或有其人，鲜见上马而观下马歌而谱。记忆细故其焉穷，东坡踞虎豹、登虬龙。祗宜傲二客耳，安能蝶躞驱青骢。
夜游山月歌
作者：弘历
朝代：清
体裁：古风

游湖必以船，黄头荡浆实逸耳。游山则以马，紫骝控辔微劳矣。人情喜逸而恶劳，我意乃觉殊乎彼。逸斯忘善，劳斯思文，伯母言具至理。银蟾光照无私偏，岂㨂择乎湖与山。湖之漭沆止一水，山之嶊崣多崇峦。崇峦掩映互吞吐，随步换形，人各为睹。急不可捉缓已失，景特异其平挹。金波慢摇橹过，望夕月升迟，往例登台以待兹。待兹而升益亲切，遂与共载玉鞍穷幽奇。出山湖岸舣兰舸，下马依然泛瀛坐。北人马及南人船，一夕两兼无不可。
夜阴
作者：弘历
朝代：清
体裁：六言诗

夜阴即望复雨，午风遂致朗晴。虽然优泽已沐，未免惜念犹生。自我不曾知足，怪人岂得谓明。恰晓军前备悉，越教愤恨增怦。
夜阴
作者：弘历
朝代：清
体裁：古风

夜阴虽达晨，雨乃未及寸。展转孤欹枕，无眠徒屡问。夏至过三朝，时迫益增闷。返躬因自省，或戒我恩靳。恩实未敢靳，此语堪自信。三十五年来，远者且休论。新正布德音，普免正供进。增科乐育材，亦复颁命巽。上年被灾处，优恤与加赈。即今预绸缪，方伯早饬训。凡此惠民方，从无少惜吝。而何阙甘膏，无计宁俾遁。
夜阴口号
作者：弘历
朝代：清
体裁：七言绝句

问驿夜醒报夜阴，雪融春泽即春霖。恐滋沮洳思晴好，自笑曾无一定心。
夜雨
作者：弘历
朝代：清
体裁：五言律诗

一夜洗车雨，万山活树秋。轻凉自然至，溽暑不期收。愁与浮云散，歊同大火流。漫称心意满，满惕损之由。
夜雨
作者：弘历
朝代：清
体裁：七言绝句

一天星斗朗三更，四鼓云铺落雨声。势较前番更酣鬯，最欣又是晓来晴。
夜雨
作者：弘历
朝代：清
体裁：古风

七朝历快晴，来复值佳雨。弗风亦弗雷，悠阳泽实普。隔窗听□�，忆陇滋禾黍。良吏怀甘霖，酷吏去大暑。
夜雨
作者：弘历
朝代：清
体裁：七言律诗

三坛祈雨遣藩常，来复将过重举忙。虔祷天神一子帝，分承祗岁两儿王。已躬斋请寸衷肃，达旦澍施尺泽霶。麦陇回苏原可望，先期四日种之芒。
夜雨
作者：弘历
朝代：清
体裁：五言律诗

三更复作雨，较向势增优。院冷窗间递，檐声枕上流。芭蕉惜未植，麰麦卜堪收。自幸还自问，奚承恩叠稠。
夜雨
作者：弘历
朝代：清
体裁：七言律诗

三月三逢好雨被，优膏相继沃农田。高原下湿无不种，秋麦春麰一例鲜。虽此悲哀乏意绪，仍兹稼穑念胝胼。而今祗有天怜我，祗以天怜倍悚然。
夜雨
作者：弘历
朝代：清
体裁：七言律诗

上已无须脩稧为，惠风河路画图披。蒸看过午一川暖，酿作浓云四野垂。入夜连纤欹枕听，间时作止打舲迟。江乡雨弗雨胥可，北省遥祈渥泽滋。
夜雨
作者：弘历
朝代：清
体裁：古风

两日浓云作势长，一时入夕霏膏渥。巡檐烟影渐渺濛，遂落瀑声围我屋。欹枕欲眠未忍眠，穑事胸中频往复。北方春旱有常谚，每对风霾辄眉蹙。旧岁已觉胜往岁，今春更比昨春足。迩来小雨继以风，踊愁稽泽心惶恧。有渰始兴未沛然，延俄翘望劳双目。轻寒转虑左近沾，意谓础润仍虚卜。此雨及时更意外，来牟定可占多熟。受宠若惊理固应，我以训人今自勖。
夜雨
作者：弘历
朝代：清
体裁：七言律诗

两日阴云未放旸，或零或歇转徬徨。间时为澍心犹盼，入夜斯今听乃长。七寸土沾真浸润，五更势止亟悠扬。南来频递沐恩信，弗敢曰欣敬弗遑。
夜雨
作者：弘历
朝代：清
体裁：五言律诗

中宵清梦醒，夜雨落檐鸣。作势方酣畅，为声若合并。定知湖水长，且幸数朝晴。无寐心驰处，惟殷望岁情。
夜雨
作者：弘历
朝代：清
体裁：七言律诗

中浣才沾四寸多，间朝微洒不为过。却缘伏里畏炎炽，恰喜宵中得雨和。弗虑湿蒸麰及麦，正当润长黍兮禾。慰兹近更望彼远，方寸怀曾有定么。
夜雨
作者：弘历
朝代：清
体裁：七言绝句

乍闻雷阵殷高天，顷刻秋霖到枕边。点滴寒更不成寐，沾涂士卒更堪怜。
夜雨
作者：弘历
朝代：清
体裁：古风

云作望益切，云散愁弗置。初零未敢信，旋浓转生畏。片刻绪万端，谁能高枕寐。湱然乃大沛，檐声注不匮。瞻天宇溟濛，步砌苔渐渍。庶净蠲疾病，更回苏苗穗。所惜三寸才，未云一犁暨。旱久利渥霖，彻夜忧仍继。傍曙云复生，廉纤时作势。救急固差佳，优沾始深慰。
夜雨
作者：弘历
朝代：清
体裁：五言律诗

云容傍晚浓，淅沥更舂容。檐滴疏而密，衾寒薄以重。润添长亩麦，声间远村钟。慰后筹量处，年来得几逢。
夜雨
作者：弘历
朝代：清
体裁：七言律诗

云生风静未鸣霆，入夜欣重细雨零。虽是异前倚檐望，仍教对此属窗听。不徐不疾中宵霈，既渥既优过午停。足矣时旸当益好，喜看霁朗远山青。
夜雨
作者：弘历
朝代：清
体裁：五言律诗

五六月之雨，弗依旬亦常。蒸云为浩瀚，入夜更□霶。殿阁全驱暑，枕衾已觉凉。继膏真是畅，新种快滋秧。
夜雨
作者：弘历
朝代：清
体裁：五言律诗

五日期非远，三更节甫过。涤炎真有洽，送爽觉无何。檐落千条响，庭侵一片波。晓来仍快霁，利稼慰怀多。
夜雨
作者：弘历
朝代：清
体裁：古风

五更忽听檐泉流，葛衾凉峭清梦遒。不雷不电甚酝藉，或徐或疾真优游。继膏益润利稼穑，才希渥霈望外酬。军营况复报捷近，自审增惧吾何修。
夜雨
作者：弘历
朝代：清
体裁：七言律诗

五风十雨吉徵常，五雨尤称夏令祥。前此虽沾久晴渴，今兹大霈渥膏洋。爱听檐瓦纷鸣瀑，不寐幮纱峭透凉。明晓受俘午门御，披衾又复愿宜阳。
夜雨
作者：弘历
朝代：清
体裁：七言律诗

五风十雨寻常候，五雨十风夏令宜。雷响才闻天际作，溜声忽到枕边披。馈䬯麰麦通比里，吐穗黍禾早向期。兆固佳哉秋尚远，颙祈时若越孜孜。
夜雨
作者：弘历
朝代：清
体裁：古风

今春泽兆佳，天贶承常懔。昨近每作风，气转清且凛。因虞雨其迟，兆符乎未审。祈全固若斯，期美实亦甚。兹日乃晦日，韶光已苒荏。卓午温暖蒸，入夕油云淰。雭�忽隔窗，反侧听欹枕。疏密彻五更，问势那安寝。未明即求衣，时享益颙朕。霢霂犹未止，檐溜鸳瓦饮。二麦定登盘，百谷冀高廪。秋成允尚遥，敢即侈言稔。戒满励若惊，实政惟勤恁。
夜雨
作者：弘历
朝代：清
体裁：古风

今晓密布云，心希庶其雨。无何风势作，堀堁扬尘土。明知地气润，弗雨无害苦。而我切筹农，于泽那辞补。行行至秋澜，风亦定卓午。入夕总晴明，纸窗月色吐。丙夜清梦回，问知丝棼宇。淅沥声渐闻，霏微象若睹。失望所得者，纵细其欣巨。晨征尚濛濛，大沛斯延伫。
夜雨
作者：弘历
朝代：清
体裁：七言律诗

仲之月朔复沾优，三日晴和利晒麰。却报苏松减分数，乍闻夜雨虑相侔。平明势弱云缕散，卓午光悬曦影流。未可矫情孤负节，望瀛依例试龙舟。
夜雨
作者：弘历
朝代：清
体裁：古风

仲春泽屡沾，惟凛天恩沐。季月亦两沛，一犁惜未足。不敢萌冀心，无厌类望蜀。昨午乃狂风，惧蹈常年躅。怵惕为不宁，或我志满属。入夕风稍停，霾变生云族。须臾雨即零，初犹霏霢霂。霶霈忽大作，溜檐落响筑。数过五更筹，疏密无断续。求衣尚��，入土已优渥。望外叨鸿贶，荣以为愧恧。销兵致祥徵，绥丰和众庶。能不益勤恁，永祈万民福。
夜雨
作者：弘历
朝代：清
体裁：五言律诗

仲春雪优渥，冬麦蔚秧针。其后晴弥月，仍兹雨冀心。四更云气布，五鼓雨声斟。片刻风吹霁，晨兴惜不禁。
夜雨
作者：弘历
朝代：清
体裁：五言律诗

作息一朝间，霈霶中夜临。直倾三峡水，不止七弦琴。暗响乱蕉叶，微凉龙葛衾。昆明定增涨，依旧似前深。
夜雨
作者：弘历
朝代：清
体裁：七言律诗

佳节行成祠月筵，塞天云净玉轮圆。阴晴万里例同夕，低迥千峰总一仙。却到夜中醒枕梦，忽闻窗外滴檐泉。逾旬觉燥沾时泽，惬意欣然倍悚然。
夜雨
作者：弘历
朝代：清
体裁：七言律诗

傍晚东南云布阴，雷鸣入夕复为霖。已欣搴幌峭生冷，旋听垂檐繁注音。泽以频沾惊若幻，获因未望慰难任。冬三春二愁来久，幸矣回思转不禁。
夜雨
作者：弘历
朝代：清
体裁：五言律诗

傍晚云复聚，入宵雨遂零。无眠甘彻夜，有喜在遥町。膏壤同心润，溜檐倾耳听。问奚答天贶，益敬不遑宁。
夜雨
作者：弘历
朝代：清
体裁：七言律诗

傍晚云容倏聚散，中宵雨响间喧停。虽非渴望心常企，那得酣眠耳切听。入夏禾苗正铺陇，将秋麦穗已抽町。朝来土润仍无寸，乍觉殷怀为不宁。
夜雨
作者：弘历
朝代：清
体裁：古风

傍晚云气作，聚散势未定。西山殷其雷，弗雨心益怲。强寐不成眠，忽闻檐溜迸。时徐时复疾，遂以达曙竟。既沾既足哉，慰馀勖敬胜。
夜雨
作者：弘历
朝代：清
体裁：古风

傍晚四山云复生，入夕萧萧雨随作。是诚霖矣恰其时，浸润悠扬非搏跃。不雷不电亟餍饫，或疾或徐真洒落。了知优泽渥田畴，无虑冲波坏溪壑。檐声断续眠醒听，彻夜清怀自斟酌。弗忧少亦弗忧多，岂不农人同此乐。然馀远念缱军营，彼处宜旸定何若。
夜雨
作者：弘历
朝代：清
体裁：古风

傍晚密铺云，入夜细霏雨。始细继酣放，雴声落檐宇。心希彻夜听，谓当霈泽普。片刻遂少间，欹枕徒延伫。晓起斸地看，润祇过寸许。将欲解愁烦，落莫意增怃。
夜雨
作者：弘历
朝代：清
体裁：七言律诗

傍晚微云无雨望，四更山雨凑云来。麦畴自利芃抽节，黍陇还期润到荄。隔牖不妨侵薄冷，问途早是净纤埃。今春膏泽随人愿，实觉欣哉益惕哉。
夜雨
作者：弘历
朝代：清
体裁：古风

傍晚族云兴，雨乎犹未定。诚恐复作风，坐立增忧怲。入夕渐�雭，倾耳点声听。及夜乃大作，雷鼓砰訇竞。立霔与旁霵，霅霅电光映。檐溜忽落瀑，炎暵涤以竟。徘徊那能眠，霈势四更亘。后渐敛霏微，衾枕飒凉剩。既慰既馀惜，旱久望实罄。情知逮五寸，足可兴犁应。然讵敢称欣，益因勖勤敬。
夜雨
作者：弘历
朝代：清
体裁：古风

傍晚无雨意，中宵闻雨声。欹枕听不寐，时作时声停。破晓披衣起，云散原开晴。京兆奏章报，寸馀润郊坰。农民胥欢忭，谓实利新耕。泽沾寸馀耳，欢忭岂真情。慰我若诮我，因之益怦怦。
夜雨
作者：弘历
朝代：清
体裁：七言律诗

傍晚春云低六虚，入宵嘉霔遂�如。隔窗听到四更半，斸地云将三寸馀。沃润所欣及时节，勃生真是利菑畬。始希乃获酬优泽，诚慰诚虞心放予。
夜雨
作者：弘历
朝代：清
体裁：五言律诗

傍晚殊蒸热，遥天忽布云。雷声送雨至，凉气与宵分。麦穗粒资饱，禾苗根润勤。倾听檐响处，敬意倍于欣。
夜雨
作者：弘历
朝代：清
体裁：五言律诗

傍晚油云布，入宵密雨�。刚符十日节，听彻五更钟。涤暑欣披爽，达晨势更浓。麦登囷鹿定，喜润黍苗丰。
夜雨
作者：弘历
朝代：清
体裁：五言排律

傍晚泄云起，入宵急澍飞。风如送优泽，雷复助灵威。气飒炎全避，声繁漏似稀。已知收麦定，更喜沃禾肥。蕉叶鸣清响，镫花引静机。迩来旸雨若，此后愿无违。
夜雨
作者：弘历
朝代：清
体裁：古风

傍晚西南族云起，迅雷驱雨须臾底。列缺投壶玉女笑，丰隆辗车匉訇驶。祝融炎威洗若无，上下左右飞寒水。疾势渐过徐势继，餍饫优游彻夜委。晓来京兆报优沾，此语诚然不虚矣。
夜雨
作者：弘历
朝代：清
体裁：古风

傍晚阵雨洒即晴，徂云都向东南征。索然无味聊就寝，如蒸纱帐眠那成。忽寐忽醒忽问夜，报云生矣闻雷鸣。须臾大霈檐溜落，继以徐霔悠扬倾。所惜历时亥至子，虽云渥仍优欠诚。晓来亟宣畺吏问，云三寸馀颇利耕。利耕不无希继泽，弗知足固吾恒情。
夜雨
作者：弘历
朝代：清
体裁：五言律诗

傍晚霏疏点，入宵棼细丝。夜中报霶霈，枕上听纷披。继泽诚希有，问心敢即怡。晨兴咨庶政，檐溜尚泉垂。
夜雨
作者：弘历
朝代：清
体裁：五言排律

入夕云容重，飞空雨势长。幕声增淅沥，塞意想苍茫。牧马嘶偏壮，营谯夜未央。润清沙碛坱，涨拍野溪航。万帐频萦念，重衾暗觉凉。明当停跸日，渐石却无妨。
夜雨
作者：弘历
朝代：清
体裁：五言律诗

入夕闻风息，深更报雨零。□�遥想像，淅沥细酬听。喜浣花蹊壒，希滋麦垄青。少时势徐止，欹枕意无宁。
夜雨
作者：弘历
朝代：清
体裁：古风

入秋德为霖，倏作倏复止。将盼忽得逢，于心宁不喜。今夜乃达晨，转复虞多矣。设晴斯弗害，密云历辰已。戚戚萦寸怀，未卜农臧否。讵予同众见，有憾无厌已。众情即予田，亦希尽善耳。
夜雨
作者：弘历
朝代：清
体裁：古风

六七月之间，朔日总畏雨。虑其或为霪，过多伤禾黍。昨年此间旱，屡雨屡晴睹。然总未深透，慢咏朔庚补。今岁深透佳，弗雨合农语。晓晴至入夕，夜澍霏林楚。优渥胜昨年，山田润资普。然而闻口内，接润作霖伫。悠哉近远心，望捷同殷苦。
夜雨
作者：弘历
朝代：清
体裁：五言律诗

六月时行雨，中宵枕上闻。昼晴暄实被，夜霔润犹欣。无刻不农廑，有閒亦咏勤。云霄已住点，蕉叶滴还纷。
夜雨
作者：弘历
朝代：清
体裁：五言排律

冬雪欣滋脉，春霖复应期。即功民可望，慰志我应知。数日风稍作，成峰云似迟。秧针方茁际，麦腹正含时。重上双眉蹙，难忘五夜思。浓阴看渐布，膏雨洒如丝。欹枕那成寐，敲诗敢即夷。尚希盈尺泽，近陇复遐陂。
夜雨
作者：弘历
朝代：清
体裁：七言律诗

几点晨霏午放晴，晚云垂霔遂成声。意中但得无风足，望外谁期落雨并。景助诗情恰寒食，祥占农谚逮清明。教量砌土润馀寸，秉烛看来夜正清。
夜雨
作者：弘历
朝代：清
体裁：古风

刚喜三朝晴，晚雨复入夜。向北气尚寒，麦况未收罢。亚垄黄穗茂，实胜往年夏。期得益患失，共彼田夫怕。数问阴晴状，四更云露罅。质明跋泞途，已牌雾敛乍。额手为农庆，多晴吁权藉。
夜雨
作者：弘历
朝代：清
体裁：古风

刚喜两日晴，复闻半夜雨。间作知不妨，终觉忧心怇。二麦收已定，大田美兆许。何以保美兆，惟赖时若叙。经事虑转多，患失愁益怃。明朝晴斯佳，欹枕以延伫。
夜雨
作者：弘历
朝代：清
体裁：五言排律

刚觉炎微盛，旋欣雨恰零。随风仍入夜，离毕叶占星。想沃私田绿，遥滋远岫青。能无愁少慰，颇惭德无馨。角枕清凉切，宫壶魂梦醒。淙然檐响奏，朅忆曲淋铃。
夜雨
作者：弘历
朝代：清
体裁：五言律诗

刚觉炎阳剧，欣闻夜雨零。黍田知玉润，檐溜似琴听。惟有增兢慰，雅宜想色形。明当问安日，欢喜谒慈宁。
夜雨
作者：弘历
朝代：清
体裁：七言律诗

前日优沾今复阴，颙期仍沛作甘霖。由来知足定谁是，可识倍功以半任。入夕遂看润砌点，通宵果听溜檐音。不无慰恐有骄意，虔巩惟深敬畏心。
夜雨
作者：弘历
朝代：清
体裁：古风

北戒滦河最大川，过当风雨理应然。晚云西北源头发，入夜为霖信有权。玉田丰润多沮洳，设雨致艰辎重行。兹已过之幸无碍，然心中究望时晴。晓行细雨尚濛濛，旋见云开日影烘。途路岂辞泥泞涉，喜晴亦与众情同。
夜雨
作者：弘历
朝代：清
体裁：七言绝句

北方此际惟虞少，南国今来却虑多。祗论游观无不可，重因农务望晴和。
夜雨
作者：弘历
朝代：清
体裁：七言律诗

北郊敬以礼成归，母事忱纾一岁违。傍晚何期阵云布，入宵遂致沃霖霏。十朝恰遇时无舛，五寸欣沾泽弗微。骈叠蒙庥何用答，爱民惟益敕惟几。
夜雨
作者：弘历
朝代：清
体裁：古风

十日已快晴，一雨实恰当。傍晚峰吐云，入夜澍飞嶂。炎歊忽净涤，凉爽侵帷帐。细而调笙丝，壮而倾盆盎。其声尚可拟，其形未容状。于稼信何碍，于溪或有涨。然亦塞山常，择高村无恙。河工待水增，顺溜应可放。二千里外心，遥遥寄惆怅。
夜雨
作者：弘历
朝代：清
体裁：古风

十雨春斯佳，五雨夏正好。夕入方��，夜深忽浩浩。琉璃易为溜，摐砌声不了。无眠亦何妨，继泽慰怀抱。时若祝斯后，庶冀登万宝。
夜雨
作者：弘历
朝代：清
体裁：五言律诗

午云时聚散，入夜遂棼丝。听彻五更永，想当二寸滋。再霶方惬望，恐霁益殷思。晓起烟波重，继兹霈庶其。
夜雨
作者：弘历
朝代：清
体裁：五言律诗

午犹瀛宇晴，晚傍海云生。风息幸无作，雨来听有声。润知将二寸，势惜缓三更。即渐晨曦晃，微欣不解怦。
夜雨
作者：弘历
朝代：清
体裁：古风

午雨旋止已孤望，晚云重聚望复萦。自春徂夏真时矣，惟时益深冀蜀情。破旬迩未沾优泽，每才小霔风随行。麦当芒种粒欲实，其馀秋种皆始萌。继前利后正此际，人曰无妨我早怦。傍夕霏微乍丝纚，入夜霶霈因盆倾。檐泉乱落砌水积，衾寒陡切窗镫明。情知大田歌既渥，高枕方得一梦成。梦醒�雭犹未巳，宵衣飒景披轩楹。小愁意外辄大慰，惟深敬畏戒满盈。
夜雨
作者：弘历
朝代：清
体裁：五言律诗

半夜星罗宇，四更山吐云。隔窗霏势拟，欹枕飒声闻。农务既云毕，閒情且自欣。明当咏烝涉，亦欲习劳勤。
夜雨
作者：弘历
朝代：清
体裁：古风

半年雨旸时，夏末乃望雨。涤暄蠲病疾，沛泽利荞黍。枕上闻殷雷，心怦遑寝处。祇愁势不优，为时果刻许。凉风未宣畅，何以消烦暑。怨咨民恒情，思艰实惭汝。
夜雨
作者：弘历
朝代：清
体裁：五言律诗

半旬犹未达，彻夜又逢霖。细润恰如露，暴摐不是霪。衾凉喜微递，檐响听徐斟。近远胥沾后，无怀略释心。
夜雨
作者：弘历
朝代：清
体裁：五言律诗

半月宜晴畅，三更落雨喧。近闻檐滴沥，遥想树冥昏。凉意侵宵枕，农功廑野村。大田收已定，菜圃正滋繁。
夜雨
作者：弘历
朝代：清
体裁：古风

卓午云欲薄，傍晚云复厚。雨弗雨均可，盼否辞亦否。无求每遇获，事有如斯偶。半夜醒欹枕，��听隔牖。春膏岂谢频，然吾虑别有。即今大田润，周贫不继富。愿兹少靳泽，三月施斯好。咄哉望益奢，豚蹄自忘丑。
夜雨
作者：弘历
朝代：清
体裁：古风

卓午作风至傍晚，明知雨意其尚远。每更宣问都报晴，五更乃报云铺满。遂听�雭作响声，谓当优霈资耕垦。急起披衣步庭际，润才及寸势随缓。赤日东升仍放晴，无计以吁忧尚宛。
夜雨
作者：弘历
朝代：清
体裁：七言律诗

卓午生云晚密阴，旋闻雷雨作宵深。金蛇影乱窗光闪，玉箭声喧檐溜斟。略觉昐哉未臻剧，遂沾优矣益滋钦。晨披章悉济南旱，兹或逮乎绻远心。
夜雨
作者：弘历
朝代：清
体裁：七言律诗

又听秋霖隔夜窗，洒空作势正摐摐。微凉已觉生藤枕，暗宇独看朗蕙缸。连霁幸无小民怨，继沾更利穑夫䎫。京畿佳矣诚叨惠，一念犹然遍万邦。
夜雨
作者：弘历
朝代：清
体裁：七言律诗

叟宴刚完霏瑞雪，须臾春宇丽曦光。夜阴晓霁诸藩喜，东鲽西鹣厚赉偿。及惜更欣心不定，雨暄雪冷泽无方。甘膏润地成二寸，此是新年第一祥。
夜雨
作者：弘历
朝代：清
体裁：七言律诗

口外雨旸口内同，甫能称透济农功。夜深霈畅十分足，檐际溜垂千瀑充。欢惬民言带来泽，茂增山色洗新丛。似赢昨岁于斯况，惭是依然望捷翁。
夜雨
作者：弘历
朝代：清
体裁：古风

启程度三辅，犹见积秋潦。历历验田功，颇觉弗雨好。正定临山县，沙阪尘腾搅。为之稍畏旱，吏云麦润饱。且麦种亦稀，木棉时尚早。今朝近晋省，山云羃峰杪。傍晚遂霏丝，入夜霈浩浩。一慰起春耕，一虑泞行道。忽思东坡诗，事艰两全保。
夜雨
作者：弘历
朝代：清
体裁：五言律诗

响静占风铎，寒生报夜签。隔虚听□□，怀远罢渐渐。继泽慰诚厚，骈恩敬益添。东郊利耕溥，不寐审何嫌。
夜雨
作者：弘历
朝代：清
体裁：五言律诗

善晴才一日，暴雨复三更。顿觉愁难置，安能梦易成。徬徨念农事，落莫懒吟情。急阵幸刚过，未休檐滴声。
夜雨
作者：弘历
朝代：清
体裁：七言律诗

嗣皇晓命叩灵潭，遥炷心香乾惕覃。入夜细膏疏复密，及晨寸泽二将三。历辰逮未连继渥，广润玉泉并谢甘。父子一诚蒙昊鉴，敢云庆慰益虔惭。
夜雨
作者：弘历
朝代：清
体裁：七言律诗

四山傍晚浓云布，一枕中宵嘉澍瀌。噩梦解除风�日，清明未隔雨三朝。悠扬徐听声非骤，断续偏欣势正饶。晓起略增凉料峭，帷舆咨政出松寮。
夜雨
作者：弘历
朝代：清
体裁：七言律诗

四日连晴一夜雨，逮时行候审无妨。松轩听有落檐瀑，纱帐送来拂席凉。忆得麦囷已收定，数馀莲漏几声长。廉纤过午势将歇，却望云开朗夕阳。
夜雨
作者：弘历
朝代：清
体裁：五言律诗

四月雨三日，由来所罕逢。间常霏�阵，昨更布云浓。补种苗增润，回苏穗改容。檐泉听半夜，傍曙露遥峰。
夜雨
作者：弘历
朝代：清
体裁：七言律诗

四邻云冒远峰尖，晚霔随风入夜潜。多稼已登宁虑潦，大田原润易为沾。优滋真为麦塍喜，薄冷何妨蕙帐添。泽兆明春连稔后，无眠欣悚一时兼。
夜雨
作者：弘历
朝代：清
体裁：古风

塞山能作云，峰头几缕布。有渰始萋萋，如丝肖霏雾。数日苦尘壒，喜此甘膏㴻。湿润忽被野，延绵乃入暮。牧马声渐息，啼蛩乍如诉。欹枕听淅沥，旷怀良可赋。丙夜漏点阑，微见星河露。明朝发征鞍，清切秋烟路。
夜雨
作者：弘历
朝代：清
体裁：五言律诗

塞雨今年短，秋霖入夕浓。兰皋报润溽，毡室听��。彻夜方无射，迤南可遍逢。晓云犹落点，罢猎得从容。
夜雨
作者：弘历
朝代：清
体裁：五言律诗

处暑昨方过，时当夏雨收。四更山月吐，五鼓塞云稠。初报空丝织，忽闻檐瀑流。披衣旦明起，凉飒果高秋。
夜雨
作者：弘历
朝代：清
体裁：古风

夕云弥四山，夜雨霏初宵。时疏时密间，止以子半饶。五鼓起披衣，京兆报曙朝。三寸有馀沾，允称时若调。昨日历山田，禾黍种出苗。麦或有结穗，高低弗齐条。风沙恐致碍，视已心为焦。此雨诚及时，旱象或可消。时若岂易言，夏秋时尚遥。
夜雨
作者：弘历
朝代：清
体裁：古风

夕雨才雭�，夜雨遂霶霈。檐泉枕上闻，轻凉披以快。所惜时弗久，问惟二寸逮。然此经屡沾，业已盈沟浍。朝接保阳奏，廿九阵雨沛。云祗二寸润，乾地曾何赖。寻复天津报，四寸被膏大。彼亦屡沾后，田功庶无害。惟希普作霖，近远优资溉。
夜雨
作者：弘历
朝代：清
体裁：古风

夕雨既绸缪，夜雨复陆续。三朝连放晴，趁耕想已属。时行正斯时，欹枕听优渥。滴蕉疏鸣琴，落檐急喧瀑。新秧茁乍滋，旧苗长益速。休徵吁此后，庶可屡绥卜。
夜雨
作者：弘历
朝代：清
体裁：七言律诗

夜半云浓雷畅鸣，驱炎催澍间盆倾。摐摐真继三春泽，渥渥徐教到晓晴。沃颖扬花麦将穗，吐芽成干黍滋耕。两愁消得一愁解，捷报庶看即日呈。
夜雨
作者：弘历
朝代：清
体裁：五言律诗

夜半忽闻雷，须臾催雨来。催来复催去，能过那能回。久未片时阅，深无一寸才。披衣凌晓望，云散益吁哉。
夜雨
作者：弘历
朝代：清
体裁：七言律诗

夜雨侵晨卒未休，腻云才白黑随稠。时行虽曰节犹夏，霖盛踊虞潦接秋。稼穑可期畏孤望，淋漓不断惄增愁。遥遥更有牵怀者，报捷恐迟速置邮。
夜雨
作者：弘历
朝代：清
体裁：五言律诗

夜雨入深更，毡庐淅有声。却因询土俗，知亦利春耕。地脉应馀润，花枝欲向荣。所嫌泥泞甚，辎重虑艰行。
夜雨
作者：弘历
朝代：清
体裁：五言律诗

夜雨势将绵，溜声听枕边。继沾真是好，大霈更逾前。遍野欣流泽，漫空想羃烟。迤南均被否，卜度不成眠。
夜雨
作者：弘历
朝代：清
体裁：七言律诗

夜雨廉纤晓未晴，空烟如织眄南荣。高田左近旱微觉，前泽继斯沾乃并。略虑地寒麦方熟，却欣膏被黍初生。明当西岭凤舆度，渥矣其旸为缱情。
夜雨
作者：弘历
朝代：清
体裁：五言律诗

夜雨忽声传，帘牙滴溜泉。沃心盼未定，倾耳听无眠。半刻遂中止，他方徒远牵。凌晨驰探骑，一寸泽犹愆。
夜雨
作者：弘历
朝代：清

夜雨打船窗，恰值清梦醒。入耳适宜听，披衾不览冷。即南已增润，忆北牵怀永。须臾声渐稀，无眠以耿耿。
夜雨
作者：弘历
朝代：清
体裁：古风

夜雨打船窗，恰值清梦醒。入耳适宜听，披衾不觉冷。即南已增润，忆北牵怀永。须臾声渐稀，无眠以耿耿。
夜雨
作者：弘历
朝代：清
体裁：五言律诗

夜雨祗一寸，依期正十朝。四旬庚数尽，五日暑馀消。禾益饱结穗，荞增润发苗。害无仍有利，幸免过多焦。
夜雨
作者：弘历
朝代：清
体裁：五言律诗

夜雨符秋节，中宵枕上听。拂衾觉尔爽，隔牖想其形。湔暑诚云好，宜农可号灵。洗车思杜句，恨煞是双星。
夜雨
作者：弘历
朝代：清
体裁：古风

夜雨落三更，隔窗听淅沥。时密时复疏，未至檐响滴。因之不成眠，晓起霁光白。移顿向团河，凭舆晴野历。昨日堁扬尘，今朝露含泽。然深刚及寸，于农嗟何益。行馆亦即至，邮章批览悉。热河山海关，报雨四寸得。远慰近仍愁，拈吟颜为赤。
夜雨
作者：弘历
朝代：清
体裁：古风

夜雨虽昨夜，丑时则今日。昨为下旬首，弗雨叶农吉。惕度终朝晴，过矣虑何必。况当伏暑时，炎蒸迩来郁。思一洗其歊，刚寸意微惜。再霈乃益佳，大田润阴骘。回思两日间，惕虑心殊疾。然其殊原同，无非为民实。
夜雨
作者：弘历
朝代：清
体裁：五言律诗

夜雨隔三朝，摐声度绮寮。不徐还不疾，惟继实惟调。既喜大田膏，兼欣芳甸浇。时行斯近矣，河务缱心遥。
夜雨
作者：弘历
朝代：清
体裁：五言律诗

夜雨隔窗响，檐声滴砌阶。既沾不致望，适可以为怀。雀隐梧桐叶，蜗盘薜荔荄。情知间三日，究觉霁斯佳。
夜雨
作者：弘历
朝代：清
体裁：五言律诗

夜雨隔窗响，纱幮侵冷微。漏莲疏间滴，落叶急同飞。秋麦欣堪种，霜菘自益肥。晓来云散尽，高暴喜晶辉。
夜雨
作者：弘历
朝代：清
体裁：五言律诗

夜雨隔窗闻，打篷乱点纷。优于泽何碍，知是热之薰。行漏听长短，润郊计寸分。因希北省遍，远缱近斯欣。
夜雨
作者：弘历
朝代：清
体裁：七言绝句

夜雨霏霏作复休，无眠欹枕听更筹。晓来�土未盈寸，那觉心舒祗益愁。
夜雨
作者：弘历
朝代：清
体裁：七言律诗

夜雨��闻枕上，春膏似此未前闻。岂辞多矣常情验，真觉时哉泽物勤。耕父已将兴畟畟，行人且免叹纷纷。农占并叶清明吉，片晌无眠意亦欣。
夜雨
作者：弘历
朝代：清
体裁：七言律诗

夜�霏微入晓稠，历辰逮已霈悠游。山林晴朗几朝适，田野润沾三寸优。弗疾弗徐凉送夏，时旸时雨稔占秋。似兹理合予衷慰，盼捷依然未解愁。
夜雨
作者：弘历
朝代：清
体裁：古风

好雨午略止，密云申复浓。且喜无风作，遂更霏��。始酉达寅末，彻夜畅舂容。入地不计寸，优渥利我农。屡绥叨四载，额手钦鸿濛。惟是盈虚理，诚恐歉或逢。此雨麦收定，黍禾长亦芃。遇此问何脩，惟益励寅恭。
夜雨
作者：弘历
朝代：清
体裁：五言律诗

好雨迩来足，今霄得稳眠。雷车殷夜半，雨瀑落檐前。膏泽岂辞富，良苗更起鲜。悯农心始慰，一意祗筹边。
夜雨
作者：弘历
朝代：清
体裁：七言律诗

妙会东坡喜雨萹，忧怀全释疾都蠲。轻湔鸳瓦飞檐溜，乱点鸡枝暗暝烟。已自中田歌既渥，何妨半枕听无眠。朝来畿辅知何似，恰幸浓云远近连。
夜雨
作者：弘历
朝代：清
体裁：五言律诗

婪热蒸为雨，中宵大霈霶。无馀驱去暑，有意送来凉。布帐多人廑，柳街前路长。即听云脚过，两美幸双偿。
夜雨
作者：弘历
朝代：清
体裁：七言律诗

孟秋朔翼连逢霁，农谚幸符冀得禾。子入哉明雨岂碍，暑蒸净涤爽犹多。孜孜敬畏虽微释，业业旰宵敢或讹。题壁历观浑一律，祈年之外更求何。
夜雨
作者：弘历
朝代：清
体裁：古风

尔来频问夜，渴待驰捷音。驿章犹未至，却报霏春霖。怪底衾枕寒，淅沥听徐斟。仲春泽已沾，高下抽麦针。人云迟可俟，我已望弗任。筹边慎远图，劭农励永心。惟希三寸渥，无眠坐披襟。
夜雨
作者：弘历
朝代：清
体裁：古风

山中欲雨雷势怒，暝色合云失岩树。北风始送凉丝来，倒井须臾檐溜注。迩来午热殊苦烦，涤炎添爽欣清喧。荞麦未刈菜在圃，兼资树艺利晚田。我昨登山向南望，低田潦水犹滉漾。伫待涸出播秋牟，游兴未抵心惆怅。呜呼何时雨旸远近时若慊吾心，少雨即止毋为霖。
夜雨
作者：弘历
朝代：清
体裁：古风

山云向晚生，蔼蔼万峰竞。入夜枕上寒，淅沥隔窗听。幽响曲涧增，润意连林凝。清切且无眠，遥为三农庆。
夜雨
作者：弘历
朝代：清
体裁：五言律诗

山云过申密，入酉洒银丝。戌与亥时霈，子将丑间垂。通宵徒屡问，二寸祇称滋。寅曙霏烟敛，望山兴叹咨。
夜雨
作者：弘历
朝代：清
体裁：古风

山庄快霁经四日，夜醒忽听檐溜鸣。情知溽暑时行候，禾黍况是长已成。欹枕溜细因以寐，片刻复闻浩浩声。朝来时息亦时作，霖哉适可止而停。去岁此际颇望雨，今年此际殊盼晴。非关吾中无定见，大都切切缘农耕。
夜雨
作者：弘历
朝代：清
体裁：古风

山庄驻浃旬，日日逢晴霁。虽曰惬观山，吾宁为游戏。京畿报屡沾，口外鲜遍暨。大田已结穗，不雨无害事。荞麦及菜蔬，得雨乃畅遂。以此冀优霖，切切虑难置。晚云暗千峰，颇有作雨势。入夕落��，时疏时密继。数问霈如何，高枕那能寐。达晓知渥足，筹农真慰意。自春逮秋初，时若蒙天赐。即今甫望泽，甫望旋叨惠。自问奚以承，敬勤勉弗替。
夜雨
作者：弘历
朝代：清
体裁：五言律诗

山斋夜方半，梦醒雨声闻。隔牖响如递，披衾寒亦欣。垂空间疏密，利物太殷勤。晓霁清无比，馀珠滴绿筼。
夜雨
作者：弘历
朝代：清
体裁：七言律诗

山田夜雨继前日，体察农功颇合期。禾黍已登无虑过，荞蔬在野实含滋。垂檐淅沥如闻瀑，收宇晴明愿若时。七字不眠率命笔，却欣秋麦种偏宜。
夜雨
作者：弘历
朝代：清
体裁：七言律诗

山田觉旱为祈霖，到即山云布密阴。作阵晚风徒过目，霏空翼日尚希心。何期入夜霈佳澍，便至达晨非滞霪。畺吏报称沾四寸，多多益善意斟愖。
夜雨
作者：弘历
朝代：清
体裁：古风

山霭晚濛濛，颇有变风势。弗风翻作雨，欣慰出不意。揽衾听弗眠，细响隔窗递。细而遂因止，问甫润濡地。沾足以为佳，又觉惜难置。
夜雨
作者：弘历
朝代：清
体裁：七言律诗

峰云忽晦忽开晴，傍晚南山雷作声。渐洒细丝连暮色，遂垂密霔入深更。揽衾不碍窗寒切，㩧瓦时听檐溜鸣。最喜明朝旋跸处，凭看蓟野起新耕。
夜雨
作者：弘历
朝代：清
体裁：五言律诗

左近山田旱，勤农望泽忧。岩斋欹枕听，夜雨落檐流。顿觉窗寒飒，全欣塞暑收。明朝行阅稼，转见绿如油。
夜雨
作者：弘历
朝代：清
体裁：五言律诗

已作雪孤渥，寖寻雨望甘。下舂霔方始，入夕落兼含。问历更之五，积输寸未三。那堪曰欣慰，惟是切忧惭。
夜雨
作者：弘历
朝代：清
体裁：古风

已欣云意浓，复虑风势作。今春胜往春，便晴不为恶。而我重祈年，沾足心乃乐。入夜鸣条寂，泠泠听约略。竹叶声乍传，檐牙响争落。喜剧不成眠，遐心到村郭。及晨试新耕，雀忭当何若。
夜雨
作者：弘历
朝代：清
体裁：七言律诗

已见郊原雨沛灵，又逢离毕叶占星。及时膏泽催耕亟，彻夜檐声欹枕听。戟戟锦棚应矗紫，溟溟画帧更湔青。明朝封事畴咨处，志有同然慰在庭。
夜雨
作者：弘历
朝代：清
体裁：五言律诗

弗雨将旬日，迩来热异常。夜衾闻淅沥，心地顿清凉。度岭态思白，膏田色濯黄。别因生慰者，荞菜亦丰偿。
夜雨
作者：弘历
朝代：清
体裁：五言排律

彻夜一犁雨，知时二月中。润添苏脉垄，响送隔窗风。似觉闻馨黍，无须荐瑞珑。含思抽乙乙，作势想濛濛。被远心何极，祈年慰不穷。宵衣赋云汉，昨岁忆忧冲。
夜雨
作者：弘历
朝代：清
体裁：五言律诗

彻夜膏真渥，达晨势未阑。依旬期尚早，盈尺泽诚宽。冒雨行朝奠，忆前疑问安。喜颜颁慰谕，重遇此真难。
夜雨
作者：弘历
朝代：清
体裁：五言律诗

彻夜雨连纤，不眠正不嫌。无声遥想色，已润易为沾。斜洒窗还隔，微寒被拟兼。春膏优且渥，欣对敬犹添。
夜雨
作者：弘历
朝代：清
体裁：七言律诗

微雨尖山观海回，未牌赐食霁光开。浓云入夜欣铺矣，时雨达晨正霈哉。麦绿菜黄胥沃润，老扶幼挈普瞻来。怜他弗惜衣衫湿，亲切民情栽者培。
夜雨
作者：弘历
朝代：清
体裁：七言律诗

心静不嫌夏夜促，桃笙欹枕凉如玉。琤琮蕉叶隔窗鸣，芬馨雪蕊依阶馥。已知麦穗届秋肥，更想螺峰翠新沐。梦中似倩米颠翁，图得潇湘烟雨幅。
夜雨
作者：弘历
朝代：清
体裁：七言律诗

快旸五日半宵雨，傍晓犹霏辰刻晴。禾黍暴晅增结实，菜荞滋润益敷荣。似兹诸事顺如愿，惟觉一心受若惊。幸际时和卜秋熟，巩谦畏满倍殷情。
夜雨
作者：弘历
朝代：清
体裁：五言律诗

快晴已多日，嘉�喜依旬。作势悠扬备，听声疏密轮。涤炎隔牖远，送爽揽衾频。翻觉难成寐，思他咨怨人。
夜雨
作者：弘历
朝代：清
体裁：五言律诗

快晴经五日，绵雨到三更。不作雷霆势，雅宜霢霂并。连塍明想润，隔户暗闻声。惬意称时若，甄心励捧盈。
夜雨
作者：弘历
朝代：清
体裁：七言律诗

怪底山凉切枕衾，��夜雨落空林。继沾更较前朝渥，疏滴旋听密点斟。枫叶不殊蕉叶响，早田望到晚田心。澍非急阵应遐被，伫拟京师报喜音。
夜雨
作者：弘历
朝代：清
体裁：五言律诗

惕乾经四月，□靋忽通宵。暵气苏杨缕，生机透麦苗。晓光欣润野，风静不鸣条。略释筹农苦，依然盼捷焦。
夜雨
作者：弘历
朝代：清
体裁：古风

惧雨未久侵寻望，辗转无非悯农苦。常年望愁在未来，今岁望愁加过去。潦馀麦秋益迫切，亟待青黄接二釜。迩日不雨纵可待，风则甚焉苗覆土。二更报雨才作声，三更雷电势已鼓。四更即止量地看，不过寸馀嗟何补。一宵不寐盼成空，京兆奏章朝阅怃。
夜雨
作者：弘历
朝代：清
体裁：七言律诗

才方荡桨返南湖，兴托湖楼烟雨图。入夜��却频霔，满川点滴乍平铺。问谁司化真奇矣，乃善循名若此乎。适可宜晴多未可，恐妨织妇与耕夫。
夜雨
作者：弘历
朝代：清
体裁：五言律诗

收云晴七夕，来复雨中宵。侵枕微凉送，隔窗清响招。被畦滋叶菜，润亩荗花荞。既渥无须滞，时旸盻诘朝。
夜雨
作者：弘历
朝代：清
体裁：五言律诗

数日才旬逮，甘膏入夜霶。前遭犹疾骤，此番更悠扬。麦穗益资饱，禾苗更吐长。惟殷山左望，驰驿命询详。
夜雨
作者：弘历
朝代：清
体裁：五言律诗

斋居清禁里，夜雨隔窗闻。迩日炎方炽，优霖润可欣。恰先北至节，听彻丑牌分。适揽郊坰外，黍田已毕耘。
夜雨
作者：弘历
朝代：清
体裁：五言律诗

既渥思频沛，终然解我忧。自天叨贶厚，入夜听声稠。敢诩依旬瑞，真消数日愁。漏钟窗外送，拟共号屏留。
夜雨
作者：弘历
朝代：清
体裁：五言律诗

既霈亦诚易，风还送雨来。喜真逢望外，泽益继前回。势畅檐垂霔，气宣山出雷。晓看绿畴处，禾黍长如催。
夜雨
作者：弘历
朝代：清
体裁：七言律诗

春云傍晚忽浓铺，遂霈甘膏半夜濡。知已连朝被沾润，那辞前路致泥涂。雨珠太守喜诚有，渐石仆人劳岂无。歌舞农夫怨行路，权其轻重学农夫。
夜雨
作者：弘历
朝代：清
体裁：五言排律

春云向晚浓，春雨洒铜龙。花色思湔锦，檐声似间钟。度纱窗淅淅，飘玉宇��。枉渚白波涨，閒阶绿草茸。时哉忧稍释，惕若意弥恭。齐郑知沾泽，尤蕲遍九封。
夜雨
作者：弘历
朝代：清
体裁：五言律诗

春暮如膏雨，知时助发生。冥濛迷晚色，淅沥入深更。泽润良农乐，寒添薄絮轻。试思明晓趣，叱犊一声声。
夜雨
作者：弘历
朝代：清
体裁：七言律诗

春膏几见屡三春，报雨犹疑问夜频。可惜连纤祗馀寸，漫言祥瑞此依旬。花如濯锦芳迎埒，草尽贯珠润叠茵。过午云开复云聚，何当大沛普原畇。
夜雨
作者：弘历
朝代：清
体裁：五言律诗

春雨如膏膏，清晨惜风风。祗馀二寸润，那解一心忡。盼捷期犹远，谓沾望又空。都称时可待，耳厌慰言充。
夜雨
作者：弘历
朝代：清
体裁：五言律诗

春雨田盘足，迤西未渥沾。何期三日隔，又喜一犁占。刚盼即蒙泽，稍愁顿觉忺。天庥骈叠被，慄慄奉流谦。
夜雨
作者：弘历
朝代：清
体裁：七言排律

春雨频沾将卜丰，不期入夏霁多风。人言可待田畴茂，我已预怀蚤夜忡。虔诣灵祠祈惠泽，切惟侧座责微躬。回舆幸见浓云布，欹枕遂听甘澍濛。麰麦穗应坚颗粒，黍禾苗益助青葱。溯源晓泛东西谢，霶霈增优滋敬衷。
夜雨
作者：弘历
朝代：清
体裁：古风

春霖虑或少，秋霖虑或多。惟有杪秋时，多少无不宜。万宝既告成，冬麦恰始播。山庄兹驻跸，夜雨占天和。廉纤窗外声，庭树想婆娑。更无愁渐石，此景实可歌。伊余较雨旸，年来熟研摩。特喜杪秋雨，供赏无虞他。勤民家法贻，祈岁理则那。追惟当日心，此际应如何。
夜雨
作者：弘历
朝代：清
体裁：五言律诗

昨夜及今夜，密疏间雨皆。沾斯盈尺易，期更浃旬谐。阁冷飒侵枕，檐声响落阶。麦收将在即，既亦愿晴佳。
夜雨
作者：弘历
朝代：清
体裁：七言律诗

昨夜微零晓放晴，山田趁润利兴耕。幸逢时若即虞过，独盼捷来更缱情。傍未于乾飞以阵，喜风向巽送之轻。一心忖度思无定，净叩天开夕照明。
夜雨
作者：弘历
朝代：清
体裁：古风

昨夜细雨霏，旋被风驱遣。入夕吹万停，又报轻云展。欹枕听灯窗，廉纤续复断。无何风又作，不觉愁展转。麦苗一律青，脉土滋坟衍。不雨尽可待，底便忧怀缅。而予亦有虑，今春渥泽亶。膏㴻沾益佳，绥丰岂谢腆。设其稍愆期，良恐虚望满。患失我尚然，因悟人岂免。
夜雨
作者：弘历
朝代：清
体裁：七言律诗

昨日晴和晚复阴，不期夜雨达晨深。虽然驱暑欣来爽，却恐连朝惧作霖。无刻弗因农系念，抚时惟觉岁关心。曰欣曰惧浑莫定，七字聊为遣闷吟。
夜雨
作者：弘历
朝代：清
体裁：五言律诗

昨日霈已渥，今宵势更酣。念农真是慰，于泽岂辞贪。凉气惟轻递，喧声亦静含。雭�听达晓，嘉霔尾犹婪。
夜雨
作者：弘历
朝代：清
体裁：古风

昨晚无雨望，半夜称云凑。瞢腾醒睡间，忽闻响檐溜。轰轰雷鼓鸣，枞枞雨盆覆。优霔势已成，山田泽应透。朝来斸土看，三寸实润就。再霈斯益佳，不知足依旧。
夜雨
作者：弘历
朝代：清
体裁：古风

昨晚雷雨落，所惜势未成。入夜复棼丝，遂致听有声。然又弗大霈，忽阴旋忽晴。虽非渴望际，谁无得陇情。二麦收已定，晚田正待耕。欹枕耳属窗，念为农功萦。终当漙作霖，应节沾时行。
夜雨
作者：弘历
朝代：清
体裁：古风

昨晴已无望，夜雨忽惊梦。乙更至戊筹，时疏时密羾。殷雷空宇闻，飒爽轻帷送。忽觉瓦檐间，琴筑纷响弄。疑梦欣却真，晓庭土香贡。
夜雨
作者：弘历
朝代：清
体裁：五言律诗

昨热知蒸雨，殷雷听夜斋。遂闻响银竹，旋报湿琼槐。飒爽帷间透，腻炎户外排。大安明晓至，快霁以为佳。
夜雨
作者：弘历
朝代：清
体裁：古风

昨自栖霞乘舆来，路傍绿麦芃诚好。大麦穗长踰二寸，小麦吐穗将齐了。惟是陆行略起尘，此景南方实所少。昨来剧热炽非常，其雨解炎望及早。驻辇之晚渐作云，蒸为灵雨霏微巧。入夜霈霶遂大作，倒橐倾盆恣汗浩。浸种插秧时虽未，麦穗灌浆信资饱。以言斯地固堪慰，遥忆北方忧更悄。何当渥泽普遍沾，伫待飞章递驿道。
夜雨
作者：弘历
朝代：清
体裁：古风

昨近炎异常，知当蒸作雨。晚云风雷催，嘉澍立驱暑。京畿廿八泽，南优北逊许。沿途阅农功，虽嘉继霖伫。此雨诚及时，既渥既沾普。敢云十日符，益敬一心所。
夜雨
作者：弘历
朝代：清
体裁：七言律诗

晓秋馀暑气方腾，半夜飘霖实绝胜。已觉微凉生飒沓，为思涨水落崚嶒。益资华黍沾优渥，一洗连朝势郁蒸。明日应增新意趣，问山觅句我犹能。
夜雨
作者：弘历
朝代：清
体裁：古风

晚云意颇浓，其雨犹未降。披衾稍假寐，薄冷侵纱帐。徐闻�雭声，隔牖飒舂撞。惜哉风随作，雨势遂相让。展转不成眠，春膏恐孤望。所希大霈泽，庶几利耕䎫。
夜雨
作者：弘历
朝代：清
体裁：五言律诗

晚云阁雨势，巧让水灯明。灯事甫言罢，雨丝立至倾。霁来弥半月，润意惬深更。涤尽迩婪热，明当爽气迎。
夜雨
作者：弘历
朝代：清
体裁：五言律诗

晚来无雨望，梦醒觉寒生。岂是参差想，分明�雭声。继前优沛泽，侵晓始开晴。半尺深沾润，真堪慰渴情。
夜雨
作者：弘历
朝代：清
体裁：古风

晚热既过甚，夜雨知必然。梦醒才二更，响听垂檐泉。时行正斯际，三朝晴已连。霶霈谅无妨，未免心略悬。心悬匪为他，所为廑农田。
夜雨
作者：弘历
朝代：清
体裁：古风

晚雨霖倾盆，阴霪还入夜。枕上听淋涔，欲寐何能假。优沾逮十日，甫觉惄愁罢。兹乃转生愁，过多虑伤稼。天泽艰适中，而况施政化。返躬益惕忸，为民增叹咤。
夜雨
作者：弘历
朝代：清
体裁：五言律诗

晚风收树杪，夜雨洒窗前。疾点声方壮，徐零势复连。时哉真惬望，喜矣不成眠。明日新晴好，耕犁遍大田。
夜雨
作者：弘历
朝代：清
体裁：七言绝句

晴光不定隐斜曛，入夜雨声枕上闻。原是无眠问军报，那堪增厌听纷纷。
夜雨
作者：弘历
朝代：清
体裁：五言律诗

晴刚欣半月，雨又报三更。那得高眠稳，真成畏事惊。吁停倾盎势，厌听落檐声。晓起增繁虑，无他秖望晴。
夜雨
作者：弘历
朝代：清
体裁：五言律诗

晴炎经数日，夜雨正宜时。已见抽苗秀，恰当结穗滋。筹农惟额手，忆远未纾眉。那有閒心绪，芭蕉听响迟。
夜雨
作者：弘历
朝代：清
体裁：七言律诗

晴经数日热重蒸，微雨虽频霖未曾。夜霔方长炎似涤，秋霪虞胜惧还仍。都无十日得恒喜，以有万几斯亦应。定暴山溪增潦水，迟来阁报是明徵。
夜雨
作者：弘历
朝代：清
体裁：古风

暑处更伏尽，婪热理合然。蒸云为夜雨，欹枕听檐泉。纱帷凉顿生，白藏有神权。快晴阅四日，欣此润山田。
夜雨
作者：弘历
朝代：清
体裁：古风

月之旬九雨而晴，金�虽入仍三庚。过五弗雨微觉燥，其间小霔势未成。昨晚婪尾特炎酷，蒸为夜澍如盆倾。窗籁拂衾已飒飒，檐泉调筑还声声。不啻宜人更宜穑，所喜云散晨光晶。
夜雨
作者：弘历
朝代：清
体裁：七言律诗

枕上惊雷殷地鸣，倏闻雴雨注檐倾。明知凉涤十分暑，恰喜润乘三日晴。早黍方将争怒长，晚荞率已遍新耕。迩来时若真私庆，前此那忘颙望情。
夜雨
作者：弘历
朝代：清
体裁：古风

枕上淅沥声，秋宵落山雨。隔窗想飒沓，度岭鸣林楚。晚田率穫罢，润尚滋蔬圃。明当驻行跸，夫谁渐石苦。雨可晴亦得，幸值忘忧所。
夜雨
作者：弘历
朝代：清
体裁：七言绝句

梦回武帐听浽溦，借助风催峭冷微。跋涉为廑征马瘦，滋培亦庆宿牟肥。
夜雨
作者：弘历
朝代：清
体裁：古风

梦醒淅沥声，雨乎犹疑似。急呼问司昏，报雨诚信矣。孟陬方下浣，如膏稀见此。吾何脩而遇，惧意倍于喜。那能拥衾眠，待明著衣起。变凉仍霏雪，落地融春水。族云低以同，绥霔殊未已。
夜雨
作者：弘历
朝代：清
体裁：古风

梦醒衾簟寒，淅沥闻枕上。殷雷忽鼓势，檐溜渐作响。二麦已登场，黍禾方怒长。不雨固亦可，雨更资长养。今年春膏足，北望愁眉放。南巡回月馀，晴雨曾未爽。祗益敬无逸，敢侈丰有象。屈指十年馀，居恒惯独寝。岂欲习清静，矫为其已甚。酣睡姑置之，何以安衾枕。试告贪眠人，同志自所谂。忽忆初政时，或逢岁不稔。中夜起望云，惄焉渊冰懔。宽言慰于侧，休戚相询审。及其逢降康，喜亦同于朕。而今其人往，怀哉恨徒饮。
夜雨
作者：弘历
朝代：清
体裁：古风

欣才两日晴，听厌彻夜雨。情知时行节，易致商羊舞。润物虽为泽，太过恐无补。早田纵不碍，麦后苗新吐。明朝晴始佳，卜度忧心怇。浩浩听勿休，解闷咏工部。岂虑我屋漏，岂虞我阶侵。君牙有明言，怨咨怀垫沈。淫溢殃庐舍，补葺尚可任。过甚乃伤稼，何以当洪霖。展转冀敛翳，不寐愁予心。
夜雨
作者：弘历
朝代：清
体裁：五言排律

欹枕怀无逸，摐阶听不嫌。凤城清觉切，鸳瓦响频添。有喜占多稼，长吟乐既沾。麦秋思泛浪，花气想薰髯。如在三天上，能消五月炎。须臾云缕散，棂际影流蟾。
夜雨
作者：弘历
朝代：清
体裁：五言律诗

欹枕闻檐响，雨零夜未央。那乖十日节，恰送满斋凉。荞坂花湔白，黍冈穗沃黄。明朝晴益好，宜润不宜长。
夜雨
作者：弘历
朝代：清
体裁：七言律诗

殷雷入夜不停声，嘉澍旋闻窗外鸣。三峡捲来檐上泻，终宵听去枕边清。禾塍黍陇应回润，蕉轴筠琴总惬情。慰即不无敢云喜，永怀损益验谦盈。
夜雨
作者：弘历
朝代：清
体裁：七言律诗

殷雷忽向夜分鸣，乍听檐前作响声。急雨待沾盈尺泽，妒风仍放半宵晴。久希稍润应差胜，未足难安却转萦。支枕无眠宫漏下，短更翻似最长更。
夜雨
作者：弘历
朝代：清
体裁：五言律诗

毕日云聚散，入宵雨落初。方欣声以壮，顿惜势将徐。问彻五更半，沾才三寸馀。久乾知未渥，继望益怦如。
夜雨
作者：弘历
朝代：清
体裁：七言律诗

浓阴入夕雨声稠，渐喜巡檐砌水流。未至望恩已被泽，敢图后乐祗先忧。问知润地深三寸，数到残更第五筹。诘旦同云犹不散，微寒酿作六花浮。
夜雨
作者：弘历
朝代：清
体裁：古风

海云傍晚浓，春风静以止。二麦望甘膏，作阴亦可喜。况复灾伤后，民艰得亲视。鸠形鹄面者，孰非予赤子。纵难博施济，岂可听流徙。惟赖天赐丰，调幕惭上理。武帐那能眠，漏下三鼓已。初聆淅淅鸣，旋见绥绥委。益麦更宜禾，私心幸自揣。无何势转微，未足沾一指。虚掷今宵望，适足增愁耳。
夜雨
作者：弘历
朝代：清
体裁：五言律诗

淅沥乍闻声，檐牙瀑遂倾。本来非梦稳，真足解希怦。隔牖想烟意，披衾悦飒情。麦收场圃积，沾渥即宜晴。
夜雨
作者：弘历
朝代：清
体裁：七言绝句

淅沥声传三寸雨，琳琅韵响几枝桐。寒更欹枕浑难寐，念在茅檐蔀屋中。
夜雨
作者：弘历
朝代：清
体裁：七言律诗

淅淅霏霏入夜连，如丝如雪复如烟。农家水碓舂粳稻，园客□篱护菜田。几阵秋声来枕畔，一番寒意到窗前。淮南陡忆灾馀处，急雨凄风倍可怜。
夜雨
作者：弘历
朝代：清
体裁：五言律诗

渥泽越三日，优霖继一宵。抚衾增冷切，隔牖送声遥。破土发谷种，如云畅麦苗。筹农真是慰，既慰戒心骄。
夜雨
作者：弘历
朝代：清
体裁：古风

温室清梦回，宫漏夜未央。淅沥闻枕上，衾帱觉微凉。昨夕净纤云，我无其雨望。问之果称雨，疏密作势长。前日风吹云，冀泽方徬徨。春郊纵润溽，先忧繄我常。沾洒非所期，庆慰遑敢康。
夜雨
作者：弘历
朝代：清
体裁：七言律诗

溽热正思凉雨湔，晚来载月喜晴妍。望中云色天边作，游罢瀑声枕上传。已觉薄寒侵葛幔，兼欣优润遍禾田。审斯庶可西成卜，损益权衡倍悚然。
夜雨
作者：弘历
朝代：清
体裁：五言律诗

滂沱还断续，彻夜喜听之。净涤三庚暑，真符十日期。旰宵方冀泽，秀实总含滋。若捧盈乾惕，中心敢少移。
夜雨
作者：弘历
朝代：清
体裁：七言律诗

滴沥檐声彻晓流，纱幮欹枕兴悠游。那无诗句酬壬部，应有农耕趁夏畴。听里浑忘终夜寐，欢馀还忆半年愁。敢将宴乐承天贶，益励乾乾省进修。
夜雨
作者：弘历
朝代：清
体裁：五言律诗

炎炽午歊然，蒸云西北天。轰鸣列缺鼓，怒落谷帘泉。乍觉衾凉切，失听漏响传。麦收应已定，欹枕略心悬。
夜雨
作者：弘历
朝代：清
体裁：五言律诗

炎热蒸为雨，摐霖入夜清。檐泉千瓦注，簟爽一床生。幸惬祈年意，仍劳廑远情。麦场收未毕，亦为愿时晴。
夜雨
作者：弘历
朝代：清
体裁：七言律诗

热则蒸云理必致，雨喧唤醒二更眠。未经意想其来矣，既协时和亦易焉。窗气飒偏惬心所，檐声注共发言泉。明朝京兆陈章奏，计寸应知喜与然。
夜雨
作者：弘历
朝代：清
体裁：七言律诗

热甚思量一雨湔，晚云霭霭吐遥天。素娥隐现未孤闰，列缺飞腾旋倒泉。五日期真合符节，中宵霈益响檐椽。荡蒸流爽须臾耳，高枕纱衾宜是绵。
夜雨
作者：弘历
朝代：清
体裁：五言律诗

眠枕澍无望，听檐溜有投。五更润四寸，一雨逭千愁。畿甸似沾遍，豫齐曾被不。慰哉恐志满，益赞凛心头。
夜雨
作者：弘历
朝代：清
体裁：七言律诗

短夜行斋眠不成，忽闻淅沥有微声。是诚雨耳愿绵耳，那觉慰生饶惧生。甲乙更筹同细数，密疏霏势独详评。晓庭斸土滋三寸，满志何曾得畅情。
夜雨
作者：弘历
朝代：清
体裁：五言律诗

祭罢晓春晴，辰过云气生。昼阴浓夕入，雨泽达天明。佑锡方坛渥，惧滋寸宅盈。炷香分命遣，代谢贶恩诚。
夜雨
作者：弘历
朝代：清
体裁：七言律诗

秋云还岫晚来晴，万树灯筵光耀明。恰值祝釐叩南甸，不期向阙会西瀛。甫完火戏藏月色，复喜阴铺送雨声。晓报沾田馀二寸，为欣宿麦早堪耕。
夜雨
作者：弘历
朝代：清
体裁：七言律诗

秋月雨稀苦久晴，燮时每为望怦怦。作霖忽讶霏通晚，问泽频教彻五更。麦陇固难资布种，菜畦犹可藉敷荣。于茅尚豫来年计，八政那能刻忘情。
夜雨
作者：弘历
朝代：清
体裁：七言律诗

秋热情知弗耐长，��夜雨顿生凉。揽衾何碍且无寐，隔牖遥听正未央。打落楂梨疑巨点，润浮菘菜沃甘浆。晓来四宇云容散，又喜山田时若旸。
夜雨
作者：弘历
朝代：清
体裁：五言律诗

秋热昼犹剧，蒸云夜作霖。缱怀因旅况，倾听入更深。晓起落未止，众劳惜不禁。驻营卓午霁，对景略摅心。
夜雨
作者：弘历
朝代：清
体裁：七言律诗

秋霖送响屋檐垂，又值云庄驻跸时。始信山灵不相让，偏教夜雨却称奇。度峰烂漫丹枫濯，著垄绵芊绿麦滋。有喜无眠宵漏永，近臣未许得全知。
夜雨
作者：弘历
朝代：清
体裁：七言律诗

立秋不雨惧为霖，霪澍连宵果见今。已虑低田涝晚稼，兼怜行旅湿衣襟。近山雷磤谁能寐，涨峡溪洪或致侵。亟望明朝放晴好，风吹西北散层阴。
夜雨
作者：弘历
朝代：清
体裁：五言律诗

竟日雨浽㵟，时零时复稀。明知三寸逮，终觉一心希。入夜遂酣畅，倚檐望雵霏。那能便安寐，额手庆民依。
夜雨
作者：弘历
朝代：清
体裁：五言律诗

篷窗零日夜，时密复时疏。春月希斯矣，优沾有时欤。溟濛思接上，飒沓听纷如。陆路随行众，能无叹挽舆。
夜雨
作者：弘历
朝代：清
体裁：五言律诗

终日阴云布，荟兮晚更浓。那安一席枕，频问五更钟。惟是浽溦落，几曾霶霈逢。起看刚湿地，祗益意无悰。
夜雨
作者：弘历
朝代：清
体裁：五言排律

终朝云聚散，入夜雨廉纤。属耳倾听牖，繁声遂落檐。一更刚尽历，三寸未深沾。及晓或接湿，救时那即忺。自欺昔有戒，于泽我无厌。惟冀滂沱霈，不眠数漏签。
夜雨
作者：弘历
朝代：清
体裁：五言律诗

终朝昨日阴，间洒未成霖。忽落四更雨，如听万瀑斟。暑炎避纱幌，凉爽袭罗衾。信可清诸虑，仍成五字吟。
夜雨
作者：弘历
朝代：清
体裁：五言律诗

终朝欣霁朗，夜雨听更深。卸载息驼力，润犁喜牸心。麦仍增粟颗，禾益拔秧针。所幸不为滞，侵晨旭景临。
夜雨
作者：弘历
朝代：清
体裁：七言律诗

自卯至申阴间晴，春云傍晚越低横。始犹淅沥霏初夜，遂乃霈霶达四更。麰麦益教擢旧颖，黍禾欣可布新耕。因愁而得宁无慰，复虑慰虞满意生。
夜雨
作者：弘历
朝代：清
体裁：七言律诗

自辰达酉作连阴，足矣无需更腻霖。入夜霈霶闻隔牖，数更展转懒安衾。今宵仍是昨宵景，盼雨翻为畏雨心。未必三农如此切，莫将容易视君临。
夜雨
作者：弘历
朝代：清
体裁：七言律诗

苇峪过来雨势小，问知山稼尚需膏。即欣夜霔岩斋听，正利晚田农惠叨。隔户遥思舞松柏，落檐还讶罥波涛。多人渐石应难免，轻重相权庆此遭。
夜雨
作者：弘历
朝代：清
体裁：古风

落晚云布空，甘泽庶即沛。徘徊入更深，孤望亦假寐。梦中淅沥声，谓是风篁吹。须臾响落檐，始信为霖遂。响细继以歇，莲漏半时蔇。慰不足抵惜，愁益用增愧。求衣天向明，晨霞酿雨意。翘颙希渥沾，不遑问馀事。
夜雨
作者：弘历
朝代：清
体裁：五言律诗

西北晚生云，霏丝入夜棼。片时即开霁，增闷那为欣。黍陇待三寸，麦畴报八分。斯之未能信，蹙额望殷勤。
夜雨
作者：弘历
朝代：清
体裁：古风

西山傍晚生族云，雷声催雨匉訇闻。倏忽急澍霏丝棼，驱炎送爽快且神。继沾续渥宜农民，我方普被以为欣。保定之报待逾辰，竟仍枯壤候泽屯。因思齐郑况似均，驰驿问俾奏据真。勿为粉饰训谆谆，岂因慰近忘远人。
夜雨
作者：弘历
朝代：清
体裁：古风

西山晚生云，又复风随作。历申以及戌，跂予徒望若。无已就寝斋，隔窗听萧索。是诚为雨哉，起视势旋弱。强言润寸馀，曾何益枯涸。披衾不能眠，反侧惭落莫。
夜雨
作者：弘历
朝代：清
体裁：五言律诗

触石合肤寸，如膏入夜零。正当春布泽，真是岳称灵。清响爱溅滴，寒光想杳冥。毡庐欹枕处，耐可彻宵听。
夜雨
作者：弘历
朝代：清
体裁：古风

诘旦细雨卓午晴，傍晚西山云复生。风吹雨去露皎月，载月不乐心怦怦。初更就寝二更问，云虽屡作星犹明。三更假寐略睡去，忽闻檐溜激越鸣。疑是梦耳宛醒在，妙哉酬我延伫情。时疾时徐听欹枕，鋗人报已历四更。摐声乃在五更失，晓起馀恋怀中萦。不雨固可冀再雨，多多益善资农耕。
夜雨
作者：弘历
朝代：清
体裁：古风

辰末到山庄，午前山出云。云浓遂堕雨，历未霏达申。时徐时复骤，渐有摐声闻。入夜喜不寐，谓幸符前巡。无何势觉疏，但称细点纷。细点更作止，虚频问夜分。晓起尚密阴，瞪劳盼丝棼。斸土润寸馀，奚足利耕耘。风作旋放晴，孤望徒殷勤。
夜雨
作者：弘历
朝代：清
体裁：五言律诗

过午云容重，入宵雨脚垂。不徐不疾际，或密或疏时。问彻五更久，报称三寸滋。缱怀豫省远，优渥可胜兹。
夜雨
作者：弘历
朝代：清
体裁：五言律诗

过午果云辏，入宵复雨频。并前逮五寸，难得是三春。喜在麰与麦，报同齐更秦。自箴心莫放，应励惕和寅。
夜雨
作者：弘历
朝代：清
体裁：五言律诗

过午风霾作，因之意不宁。谁知云转盛，遂落雨惟灵。砌润搴帷问，檐声隔户听。依旬漫须颂，衾影敬无形。
夜雨
作者：弘历
朝代：清
体裁：古风

过半月不雨，我愁已弗禁。春膏润野绣，首夏芃麦针。麦熟虽称丰，禾黍待泽深。炎风迩渐炽，每与浮阴侵。谓复迟雨期，而何报宵霖。时疏时更密，檐响常细斟。欹枕彻夜听，未曙忙披襟。入土刚寸馀，依然颙望心。
夜雨
作者：弘历
朝代：清
体裁：五言律诗

过未山云布，入宵秋雨霏。弗徐还弗止，非骤亦非微。既沃黍根润，更增禾穗肥。歊烦一以涤，益敬凛知几。
夜雨
作者：弘历
朝代：清
体裁：古风

过雨未逾旬，膏田又中夜。二更报布云，三更细点下。四更遂绵密，五更越倾泻。本是弗安眠，听斯聊慰藉。诘旦起披衣，阶墀积水乍。宁惟却炎蒸，实喜利耕稼。逮卯渐开霁，入辰旋歇罢。时若幸逢旃，额手虔恭谢。
夜雨
作者：弘历
朝代：清
体裁：古风

迩日云屡作，作云风每继。傍晚幸息风，遂落雨点细。时密时复疏，终夜谁能寐。侵晓倚楹看，颇饶润溽意。淀壤本沮洳，尺寸固难计。但以望之久，惜欠霶霈势。洼地虽已滋，高地想沾未。开船复飘零，优渥心更冀。
夜雨
作者：弘历
朝代：清
体裁：五言律诗

迩日云频作，时霏点却纤。沿途看麦垄，切意惜芽尖。嘉澍半宵渥，膏秋二寸沾。虽然敢即慰，三白泽犹占。
夜雨
作者：弘历
朝代：清
体裁：古风

迩日山中虽细雨，为时弗久辄复晴。屈指快霁过半月，正需一雨滋晚耕。夜半檐响落霶霈，欹枕听处衾凉生。后车千乘率已到，更无须廑渐石情。但祝宜旸曝皎日，伫待万宝歌西成。
夜雨
作者：弘历
朝代：清
体裁：七言律诗

迩日望霖意转殷，塞山午后始生云。庭间入夕空延盼，枕上中宵乃渐闻。晓起惜犹未优渥，已过继以畅霏雰。晚田了识苏山阪，慰则不无敢曰欣。
夜雨
作者：弘历
朝代：清
体裁：五言律诗

迩日朱明炽，思量雨涤炎。半宵报云布，达晓快霖沾。驱尽人间暑，膏增穑事占。既优便虞甚，方寸刻难恬。
夜雨
作者：弘历
朝代：清
体裁：五言律诗

迩日每轻阴，旋消惜不禁。前旬泽微欠，继雨势重寻。疏密一宵彻，隰原三寸深。慰哉随自警，得莫起骄心。
夜雨
作者：弘历
朝代：清
体裁：五言律诗

迩日赤曦烈，蒸为夜雨霶。较于五风速，喜作半宵凉。蕉轴频传响，莲壶渐觉长。江南泽被否，缱虑益徬徨。
夜雨
作者：弘历
朝代：清
体裁：古风

迩日间疏雨，既雨旋亦晴。今夜作解霈，檐溜听盆倾。时行正当令，优渥殊畅情。须臾枕簟间，飒然峭凉生。遥想彼山田，怒长禾黍茎。此后祝时若，庶可冀秋成。
夜雨
作者：弘历
朝代：清
体裁：七言律诗

迩来晴雨实应时，昨午炎歊特躁为。渥澍中宵湔大暑，佳音清晓报京师。于斯已近沾酣泽，在彼诚遥慰渴思。处处田功方寸里，自维敢懈日孜孜。
夜雨
作者：弘历
朝代：清
体裁：古风

适才高阁看云起，傍晚果见弥空矣。山灵肤寸信有之，入夕细点时作止。二更淅沥听有声，问称砌土湿存水。我固军书盼少眠，值兹更履无眠已。所惜雨来继以风，半夜雨收云散绮。弗期之得庆未深，将得之失怦转委。均由不知足而然，可悟人情与物理。
夜雨
作者：弘历
朝代：清
体裁：七言律诗

逮旬已是庆宜旸，近昨微嫌炎异常。过午才看云叆叇，入宵遂听雨�霶。明知涤却十分暑，早觉添来一阵凉。物候农功都惬愿，揽衾惕慰并无遑。
夜雨
作者：弘历
朝代：清
体裁：七言律诗

酣放优倾有是乎，隔窗听觉众声殊。五音六律此繁会，稻下黍高总渥濡。欹枕忘言聊想像，披衾动虑复踟蹰。皇畿齐晋胥沾矣，祗缱河南沾也无。
夜雨
作者：弘历
朝代：清
体裁：五言律诗

閒日不为滞，霏宵真个宜。梦醒听淅沥，夜景入希夷。林欲变黄叶，荞欣润白蕤。明晨定添冷，打叠袷衣披。
夜雨
作者：弘历
朝代：清
体裁：七言绝句

问夜四更称起云，五更寐醒雨声闻。轰雷片刻驱成霁，祗为惜乎不为欣。
夜雨
作者：弘历
朝代：清
体裁：五言律诗

问夜频称雨，疏行复密行。袭帷风送冷，隔牖土生香。畿甸均沾否，农田系念常。清宵听刻漏，不寐审何妨。
夜雨
作者：弘历
朝代：清
体裁：古风

间日即一雨，实协时行候。一雨必优沾，助长禾黍茂。傍晚炎乍蒸，入夕云益凑。列缺驱丰隆，急澍立纷糅。已侵纱帐凉，遂响檐瓦溜。如在洞庭上，繁会八音奏。彻夜定何妨，安眠消夜漏。
夜雨
作者：弘历
朝代：清
体裁：七言律诗

间雨为时都不久，此番入夜雨方长。山田信可称优渥，寝阁真欣纳爽凉。露滴松梢闻飒沓，烟连峰脚想迷茫。隔墙忽听鸣呦鹿，避湿应从深樾藏。
夜雨
作者：弘历
朝代：清
体裁：古风

阳曝三日晴，爽欣半夜雨。揽衾笑昨炎，避往何处所。结穗利早禾，吐苗润晚黍。摐摐落落声，农歌可因谱。
夜雨
作者：弘历
朝代：清
体裁：五言律诗

隔日雨零宵，摐声度漏迢。已知膏禾黍，却厌听芭蕉。衾揽凉飒沓，轩披夜寂寥。时哉适可止，农况问明朝。
夜雨
作者：弘历
朝代：清
体裁：古风

霂霂复续续，想像隔窗绿。倒峡且倾盆，梦回枕上闻。常时无眠增反侧，今夜无眠转自得。霳�之势殊未已，芬芳顿益檐花蕊。园林清况何足云，惟与三农共兹喜。
夜雨
作者：弘历
朝代：清
体裁：五言律诗

霏丝报夜中，欹枕数莲筒。望雪乃逢雨，驱云又作风。听惟怜淅淅，惧更怒蓬蓬。泽不成分寸，晨兴意倍忡。
夜雨
作者：弘历
朝代：清
体裁：五言律诗

风盛雨还盛，欣疑有是乎。四更止亦可，五寸沃非诬。檐响如闻瀑，禾成拟速蒲。劭农真幸彼，勤政益钦吾。
夜雨
作者：弘历
朝代：清
体裁：古风

风霾迩日频，正愁旱象作。傍晚复彭盛，踟躇靡惕若。无何势少却，油云催雨脚。淅洒渐入夜，繁忧变慰乐。惟虞欠沾足，无眠屡量度。问我何亟亟，曰此民命托。
夜雨
作者：弘历
朝代：清
体裁：古风

麦秋禾夏际，所蕲雨泽时。昨者稍炎蒸，沾洒薄已滋。兹复越七日，切切心靡夷。田原纵未亢，颇待甘膏垂。山云傍晚浓，长松点千丝。闻声固已佳，见势心更怡。转恐万窍号，忽焉风散之。因忆常年间，夏至获一犁。已是额手庆，晚禾尚及期。今岁被恩早，颇生望蜀思。人情率皆然，谁能造无为。
夜雨·其一
作者：弘历
朝代：清
体裁：七言绝句

一更淰淰山云低，细雨霏似春烟迷。然乎否乎那可定，瓦雀檐下寻巢栖。
夜雨·其一
作者：弘历
朝代：清
体裁：七言绝句

半睡窗前夜雨稠，微凉枕上飒如秋。芭蕉也觉添清响，迩日森森绿玉抽。
夜雨·其一
作者：弘历
朝代：清
体裁：五言律诗

夜雨滴空阶，无眠意亦佳。声喧鳷鹊瓦，听到丑寅牌。泽普苏田槁，功殷润物荄。半年忧思切，此际少纾怀。
夜雨·其一
作者：弘历
朝代：清
体裁：五言律诗

欹枕檐泉滴，甘膏入夜零。麦苗思里沃，蕉叶响中青。不苦无眠闷，惟欣有点听。忘言清漏永，真合雨称灵。
夜雨·其一
作者：弘历
朝代：清
体裁：七言绝句

淅沥传声夜未阑，毡庐乍觉转轻寒。安排吟绪休教后，明日春光倍好看。
夜雨·其一
作者：弘历
朝代：清
体裁：五言律诗

终朝云聚散，彻夜雨廉纤。虽未十分渥，幸叨四寸沾。麦滋穗结实，禾润颖抽尖。能不同民慰，惟应敬畏添。
夜雨·其一
作者：弘历
朝代：清
体裁：五言律诗

近每阴旋霁，忽闻雨五更。孟春逢讶鲜，望雪念酬怦。惜祇成分寸，看随放晓晴。泽乎可弗记，继霈盼仍萦。
夜雨·其一
作者：弘历
朝代：清
体裁：五言律诗

迩日炎威剧，中宵密雨霏。想湔温树绿，阴益渴田肥。不寝听稠点，因寒揽袷衣。希心刚一晌，千里遍王畿。
夜雨·其一
作者：弘历
朝代：清
体裁：七言绝句

雨足清宵畅稳眠，半醒檐溜瀑声悬。听馀寤寐俱安适，料得清沦溢甫田。
夜雨·其一
作者：弘历
朝代：清
体裁：七言绝句

鸳溜泠泠静滴时，无端不寐意凄其。夜台应亦同萧寂，惟煞青鸾信独迟。
夜雨·其三
作者：弘历
朝代：清
体裁：七言绝句

三更假寐少偷眠，眠醒霤注垂檐前。检校年来斯厚幸，不比蓦报军书传。
夜雨·其三
作者：弘历
朝代：清
体裁：七言绝句

夜短徐听觉夜长，碧纱窗透縠衾凉。近畿甘澍才沾足，更复遐心忆保阳。
夜雨·其三
作者：弘历
朝代：清
体裁：七言绝句

歌舞农夫盻一犁，春霖频润实佳兮。羽林都解承吾意，行路何曾怨泞泥。
夜雨·其三
作者：弘历
朝代：清
体裁：五言律诗

淅沥韵空阶，清吟意趣佳。心殷禾麦雨，漏报丙丁牌。出埒绳盘蚓，沿墙篆走蜗。好生天地德，与物戴恩皆。
夜雨·其二
作者：弘历
朝代：清
体裁：七言绝句

二更徘徊刚就枕，隔窗□□雨已审。吁思三寸沾则佳，犹尚未焉谁安寝。
夜雨·其二
作者：弘历
朝代：清
体裁：五言律诗

五日前云作，未霏诚惜哉。巡漕御史处，驰驿奏章来。虽曰二三寸，亦资麰麦培。拈毫筹近远，慰惜两情催。
夜雨·其二
作者：弘历
朝代：清
体裁：五言律诗

冬培雪泽深，缺雨幸能禁。然我先期惧，仍兹未获钦。林枝苏绿意，花朵沃芳心。两事萦怀者，今惟望喜音。
夜雨·其二
作者：弘历
朝代：清
体裁：五言律诗

山侧晚雷殷，为霖待密云。忽倾三峡水，迅扫半天氛。伫望经春破，徐听过夜分。宵衣非宴乐，差以慰民勤。
夜雨·其二
作者：弘历
朝代：清
体裁：五言律诗

断续复舂容，嘉祥应九农。心殷一犁雨，听彻五更钟。花气香疑煎，苔纹润欲封。明朝凭望处，宫树绿添浓。
夜雨·其二
作者：弘历
朝代：清
体裁：七言绝句

枕簟生寒杳漏壶，繁声惟觉厌庭梧。欲成假寐参疑信，知复今宵有梦无。
夜雨·其二
作者：弘历
朝代：清
体裁：七言绝句

点滴檐声湿砌苔，涤炎六月正时哉。繁忧早释清无寐，一晌閒心忆向来。
夜雨·其二
作者：弘历
朝代：清
体裁：五言律诗

爽气侵榴枕，灯光掩画屏。从知能释闷，端合独称灵。宿鸟寻枝醒，残花透户馨。朅思潘赋好，触景霤泠泠。
夜雨·其二
作者：弘历
朝代：清
体裁：七言绝句

种得芭蕉将听雨，夏来缺雨半枯焦。棼丝滴叶声虽减，也自清泠伴此宵。
夜雨·其二
作者：弘历
朝代：清
体裁：七言绝句

青芜陌上已蔫绵，膏澍徐滋色自鲜。所喜来朝清跸路，更看叱犊满山田。
夜雨·其五
作者：弘历
朝代：清
体裁：七言绝句

五更枕上觉增凉，优渥当春大吉祥。便可披衣看山色，无眠一夜信何妨。
夜雨·其四
作者：弘历
朝代：清
体裁：七言绝句

四更乍徐还乍疾，农人明晓驱牛出。果然听雨发言泉，也教藻思抽乙乙。
夜雨·其四
作者：弘历
朝代：清
体裁：五言律诗

文窗檠影暗，寤对兴悠悠。首夏全无暑，来牟半有秋。梧阶纷奏筑，菱沼暗增沤。沾足知犹未，欢馀转惄愁。
夜雨二首·其一
作者：弘历
朝代：清
体裁：五言律诗

入夜雨未止，时疏时密濡。高原料已渥，春日得曾无。听到四更半，想当千里俱。明朝本停跸，奚虑潦行途。
夜雨二首·其一
作者：弘历
朝代：清
体裁：七言绝句

有渰山云傍晚浓，春霖两度谒陵逢。洗兵庆洽寰区愿，嘉贶欣承勉敬恭。
夜雨二首·其一
作者：弘历
朝代：清
体裁：古风

朝雾旋成风，风罢夜为雨。气候北南殊，重来略知绪。舡窗声点滴，衾枕寒尔许。河北昨曾经，麦田泽方伫。此雨设遍沾，可以慰农父。
夜雨二首·其二
作者：弘历
朝代：清
体裁：古风

二月雨霏丝，到处应益农。南易北艰致，风气属不同。易者虞其过，艰者难其逢。淅沥听深夜，嘹唳度数鸿。因更忆燕齐，春膏赖化工。
夜雨二首·其二
作者：弘历
朝代：清
体裁：七言绝句

方塘如鉴寝斋前，点滴声宜枕上传。且喜一犁深益麦，何妨半夜不成眠。
夜雨二首·其二
作者：弘历
朝代：清
体裁：五言律诗

行馆寻常驻，希逢好雨濡。因之切京国，似此亦沾无。送响清听永，不眠静想俱。启銮田父老，定是喜盈途。
夜雨仍叠骤雨韵
作者：弘历
朝代：清
体裁：七言绝句

入夜果然符望来，谢诗欣咏百神该。徐听响势又徐弱，展转安能熟寐哉。
夜雨八韵
作者：弘历
朝代：清
体裁：五言排律

夜雨达晨堕，晨询尺欲盈。侧眠任斗转，细霔异盆倾。徐拟悠扬势，爱听淅沥声。才希即逢霈，受宠益如惊。二麦堪期稔，大田争怒生。三春鲜获泽，一意转思晴。自怪不知足，孰能此副情。荷天垂笃祜，虔巩祝秋成。
夜雨八韵
作者：弘历
朝代：清
体裁：五言排律

族云生傍晚，雴雨落清宵。霅霅电蛇闪，鍧鍧雷鼓骄。蓄深方一放，望亟转无聊。竖洒横排畅，且徐继疾迢。久看立苔砌，归寝入松寮。衾意含微飒，檐声尚暴浇。已知苏渴涸，馀事解熇歊。京辅曾沾否，南瞻缱念遥。
夜雨六韵
作者：弘历
朝代：清
体裁：五言排律

傍午岩云布，入宵春雨零。未希欣有继，感极转无宁。澄虑思霶霈，冥搜拟色形。山寒拥衾试，檐响隔窗听。破晓犹绵密，凭虚望渺冥。心惟农共惬，志以敬为铭。
夜雨六韵
作者：弘历
朝代：清
体裁：五言排律

傍晚霏徐止，起更洒更绵。入听常飒尔，不寐亦欣然。枕忘前宵热，檐喧瀑布泉。重衾犹惬当，终夜与周旋。渥泽愁真释，遐方系转悬。究无心喜日，自笑自生怜。
夜雨六韵
作者：弘历
朝代：清
体裁：五言排律

廿四晴之后，即今旬逮周。途中陆无泞，关内稼登秋。路祝微嫌胜，园陈更厌稠。刚教紬綵彻，却听瓦檐流。物力符余惜，麦田资彼耰。晓云开朗霁，钦若仰天庥。
夜雨六韵
作者：弘历
朝代：清
体裁：五言排律

晚云生叆叇，夜雨落廉纤。忽听檐声作，渐增衾爽添。达晨望频切，逮午势微嫌。润泽才三寸，忧眉犹两尖。惭无一诚格，絮有小言詹。颜腆仍默祝，渥膏冀续沾。
夜雨六韵
作者：弘历
朝代：清
体裁：五言排律

泽继四寸被，期先十日占。连朝犹细洒，彻夜更优沾。檐听瀑传响，衾披凉入潜。所欣适园驻，那复虑车渐。土沃诚深慰，时和益巩谦。遥思新播种，润吐绿尖尖。
夜雨六韵
作者：弘历
朝代：清
体裁：五言排律

满拟如旧岁，孤怀过昨朝。眄云徒半日，作雨忽中宵。听到五更止，掘看四寸饶。灌浆增麦穗，润土利禾苗。山左膏知被，畿南泽冀邀。惟祈施惠博，敢庆暂愁消。
夜雨六韵
作者：弘历
朝代：清
体裁：五言排律

过午浑无望，生云忽有逢。傍申仍聚散，入夕遂��。疏密点相间，悠扬势越浓。难安一尺枕，听彻五更钟。斸地润三寸，知时慰九农。优沾斯尽美，遂止惜犹重。
夜雨再作
作者：弘历
朝代：清
体裁：七言律诗

彻夜徐听三月雨，北方似此近年无。如膏恰继前朝泽，举耤行临千亩区。檐齿水珠不断滴，枝头鸠鸟尚频呼。慰馀转复增萦念，千里王畿可遍濡。
夜雨叠登烟雨楼即景韵
作者：弘历
朝代：清
体裁：七言律诗

弗雨无妨雨固好，塞天傍晚朗犹晴。蓊濛夕入树迷霭，淅沥点垂草润萌。遂有风催至霄迥，不停雷响落盆倾。昨来七字诚符契，实政惟勤敢务名。
夜雨口号
作者：弘历
朝代：清
体裁：七言绝句

午过骤雨暑全消，细霔徐零复入宵。渥以十分无别虑，隔窗閒听响芭蕉。
夜雨口号
作者：弘历
朝代：清
体裁：七言绝句

夜雨频欣优泽多，颠风又虑妒滂沱。也知望岁心无足，自问经年乐几何。
夜雨口号
作者：弘历
朝代：清
体裁：七言绝句

昨晚驱炎骤雨湔，云徂入夕露星天。谁知半夜醒清梦，快听檐泉落戛然。
夜雨口号
作者：弘历
朝代：清
体裁：七言绝句

晚阴入夕复开晴，夜雨忽闻落四更。听至晨兴不成寸，抚心愧惜益怦怦。
夜雨口号
作者：弘历
朝代：清
体裁：七言绝句

迩日蒸炎知有雨，夜窗滴沥听檐鸣。由来适可还应止，况是才逢两日晴。
夜雨寄兴
作者：弘历
朝代：清
体裁：五言律诗

凭将一夜雨，添得几分寒。梧叶依微滴，珠帘想像看。咽愁蛩羽湿，芳歇蕙心残。独有高吟客，悠然兴未阑。
夜雨寄兴
作者：弘历
朝代：清
体裁：七言律诗

刻漏初催乙夜筹，风声渐息雨声稠。梦回行帐牵吟兴，想到公田喜泽流。不必绿蕉听淅淅，却因黄幄思悠悠。金吾漫苦征衫湿，多少三农卜有秋。
夜雨寄兴
作者：弘历
朝代：清
体裁：古风

夏霖入夜势方绵，文帷翠簟寒颩然。忽闻雷声殷山侧，檐牙急溜鸣飞泉。老农望岁心应喜，兴来我亦同乎此。推敲诗句镇无眠，不嫌芭蕉声聒耳。
夜雨寄兴
作者：弘历
朝代：清
体裁：七言绝句

绿窗昨晚冰轮上，睡馀渐觉桃笙爽。一夜风吹梦里声，零零淅淅芭蕉响。
夜雨志喜
作者：弘历
朝代：清
体裁：古风

入夜霶霈真成霖，断续恒听檐泉斟。芭蕉飒沓舒新轴，湖石玲珑调暗琴。枕簟生寒复何碍，星辰韬朗偏宜阴。二麦收定入囷鹿，禾黍怒长资膏淋。祇收雨益无虑害，况未亟望喜倍深。虽然喜当戒志满，盟之衾影毋忘钦。
夜雨感旧
作者：弘历
朝代：清
体裁：七言绝句

暮雨才收夜雨随，忻馀翻觉助清悲。天中节近麦秋好，合是常年共赏时。
夜雨朝晴
作者：弘历
朝代：清
体裁：五言律诗

夜雨复朝晴，真称时若亨。筹农宜稼穑，勤政对公卿。吁俊思贤乂，敕几戒满盈。陡怀河南北，望泽为怦怦。
夜雨朝晴
作者：弘历
朝代：清
体裁：五言律诗

夜雨宜农务，朝晴利旅行。两全实艰致，竟夕比秋清。涧涨东西水，亭开长短程。山庄至指日，喜气早逢迎。
夜雨朝晴
作者：弘历
朝代：清
体裁：七言律诗

夜雨朝晴允若时，越因时若切深思。何修而遇宁惟语，受宠如惊益励寅。非冷薄凉正叶候，町荞圃菜总含滋。晚来恰合试烟火，示惠耀明未可辞。
夜雨朝晴
作者：弘历
朝代：清
体裁：古风

夜雨朝晴夏最宜，况优沾后将十日。此际晴雨两胥可，却以逮旬思润溢。昨夜细霔膏山田，所幸破曙羲轮出。望为下半月之首，设使勿霁连阴必。两三日前惧以豫，不谓殢云散一律。高黍低禾总勃生，西成庶可望无失。咄哉此语近满哉，惟应惕息祝宥密。
夜雨朝晴
作者：弘历
朝代：清
体裁：五言律诗

夜雨朝晴好，行程爽且和。既欣逮收麦，实复正滋禾。仆役途非泞，农夫舞以歌。凭舆慰仍虑，齐豫究如何。
夜雨朝晴
作者：弘历
朝代：清
体裁：七言律诗

夜雨朝晴惬塞垣，佳哉农务合谣言。言之虽易却难遇，利以得滋更藉暄。适可坻京卜秋熟，例看镫火庆中元。如斯顺遂宜怡豫，盼捷心殷刻更烦。
夜雨朝晴
作者：弘历
朝代：清
体裁：七言律诗

夜雨朝晴春暮天，山中廿里目油然。麦铺平野含浓露，柳护遥村泮晓烟。北地希逢如是景，南方殷祝及其田。轻泥不致艰行潦，仆役亦知庆有年。
夜雨朝晴
作者：弘历
朝代：清
体裁：古风

夜雨朝晴，禾黍怒生。朝晴夜雨，益我禾黍。尔来晴雨颇应时，渺予何德能致之。黄云满目庶可期，虽然安敢心遽怡。满损谦益有明训，比栉崇墉吾至愿，愿始皇都达远郡。
夜雨朝晴
作者：弘历
朝代：清
体裁：古风

夜雨朝晴，良苗怒生。朝晴夜雨，秀寔禾黍。农家者流常咨询，稚苗颇欲稍旱云。根深蒂固乃逢雨，勃然兴可致如云。譬彼危患智多达，又如沃土无佳民。我闻此语理或然，望泽蒿目那俄延。于时利沛大转旋，西成尚遥敢忘前，劭农惟益励乾乾。
夜雨朝晴
作者：弘历
朝代：清
体裁：五言律诗

夜雨每朝晴，宜耘复利耕。日暄禾助长，土润黍含英。麦囷已纳定，菜畦争向荣。能无冀绥屡，不敢便怡情。
夜雨朝晴
作者：弘历
朝代：清
体裁：古风

夜雨润大田，朝晴熟二麦。二麦已登场，持穗工正迫。积柄崇如墉，农夫忙少隙。祈更三日晴，入仓始称得。晴雨适如愿，十求艰一获。今岁或庶几，敬慰手加额。
夜雨朝晴
作者：弘历
朝代：清
体裁：五言律诗

夜雨润荞菜，朝晴暄黍禾。遭逢幸时若，乾惕合如何。谷口迎风爽，树头坠露多。轻凉凑霁景，那免问山过。
夜雨朝晴
作者：弘历
朝代：清
体裁：古风

夜雨滋禾黍，苗秀秀实犹延伫。朝晴暄黍禾，沾即宜旸奢望多。较晴量雨廿九岁，欣少愁频率成例。今年自春逮徂夏，可谓时若承天惠。天惠由来不易承，谦受满招一念际。一念目前何所愿，所愿云收大开霁。
夜雨朝晴
作者：弘历
朝代：清
体裁：七言律诗

昨晚骤炎思夜雨，半宵涤暑喜朝晴。似兹时若特如意，越觉中心切惕情。清昼多閒愧无逸，报章率美慎持盈。为君乐讵予违莫，诸事莫违乐可惊。
夜雨朝晴
作者：弘历
朝代：清
体裁：古风

秋愁雨多弗愁少，夜雨朝晴斯益好。昨者彻夜霈连纤，踊惧为霖到天晓。晴经五日夫何碍，我每先忧缘谷宝。诘旦披衣视霄宇，云容渐薄归峰表。历卯至辰遂快霁，东冈高烛秋阳皛。仍馀浓露滴林中，更喜微风拂树杪。早晚禾黍秀而实，新种荞菜润含饱。额手此庆共农圃，馀事游山惬幽讨。
夜雨朝晴
作者：弘历
朝代：清
体裁：七言律诗

迩来夜雨喜朝晴，吴谚农家有定评。适值闰馀临朔节，益廑晓霁利群耕。不霞幸是占閒句，倚马仍殷报捷旌。怵惕心怀卯至酉，七言乃咏夕阳明。
夜雨朝晴
作者：弘历
朝代：清
体裁：七言绝句

迩来夜雨每朝晴，麦穗增腴黍怒生。祇以平邪�将尽，越勤捷至望怦怦。
夜雨朝晴
作者：弘历
朝代：清
体裁：五言律诗

逾旬欣霁爽，夜雨喜朝晴。禾黍收已毕，菜荞滋益荣。农功诚庆稔，军务尚牵情。遥忆关之内，雅宜冬麦耕。
夜雨用杜甫雨诗韵
作者：弘历
朝代：清
体裁：五言律诗

傍晚谓当霁，江云更怒生。疑池积砌色，落瀑听檐声。有屋那虞漏，发舟应在明。南方固多雨，三日逭䢴城。
夜雨言志
作者：弘历
朝代：清
体裁：古风

两日方喜晴，四更复报雨。麦收尚未毕，切切萦愁绪。饼饵近可期，夏秋望登稰。客岁秋被涝，赖此庶少补。将得设致失，吾民其益苦。反侧不能寐，檐声厌如注。言念春徂夏，时若近远普。或吾志因满，而民则何咎。慰多兹小愁，敢谓难宁处。惟吁速放晴，青黄接二釜。
夜雪
作者：弘历
朝代：清
体裁：七言律诗

上元雪后将弥月，脉土虽融肤面乾。况是终风时作怒，亟思膏泽润敷宽。六霙问夜忽闻布，一榻隔窗不碍寒。清晓披衣度分寸，瓦阴四指积欣看。